Kenavo bloaz kozh… | Soubenn ar geek\nMon amie Gabrielle »\nKenavo bloaz kozh…\nSetu echu 2016 ha c’hoant ganin da gomz diwar-benn Soubenn ar Geek. Ouzhpenn c’hwec’h vloaz eo ar blog-mañ bremañ. Daoust din bezañ bevet ur bloavezh sioul pe dost (beaj bras ebet, ezhomm ebet da glask labour pe cheñchamant bras ebet e keñver labour ha lec’h bevañ, estreget un dilojadeg) eo bet ar bloaz rouesañ e keñver skrivañ pennadoù. Koulskoude ‘m eus bet lennet, sellet, c’hoariet kement hag ar bloavezhioù all.\nAnzav a ran on bet diskaret ha n’eo ket marteze gant ur postel dizanv am boa resevet e miz Ebrel. Me oar a-walc’h eo arabat reiñ re a bouez da seurt traoù. Pezh a zo, n’eus ket kalz traoù all a lak ac’hanon da soñjal e servij ma blog d’un dra bennak, setu on techet da grediñ er pezh a oa bet lâret er postel-se, evit lodennoù zo. Sur on n’eo ket mat ma live brezhoneg (met se a ouien a-walc’h dija ha kendrec’het on e c’hall pep hini mont da lec’h all ma kav ken spontus-se ma yezh, pe kas evezhiadennoù/posteloù madelezhus evit sikour ac’hanon da wellaat). Techoù fall a zo ganin, ur bern, levezonet on dre ret gant ar galleg pe ar saozneg, pep lec’h tro deomp. Piv n’eo ket? Deskiñ a ran ha klask a ran chom hep ober ar fazioù bet lâret din jentil en dro met plegoù fall a chom bepred ha n’on ket en un endro brezhoneger em buhez pemdez ken. Pe ket e memes stumm da vihanañ. Sur on e cheñch an dra-se un dra bennak.\nMa. N’on ket paouezet da lenn, da sellet ha da c’hoari neuze met an niver a vrouilhedoù pennadoù em blog a zo kresket ha kresket hep na gavfen kalz youl evit sevel anezho e gwirionez. Klasket ‘m eus mirout un nozvezh ar sizhun evit skrivañ pennadoù pe c’hoazh skrivañ ma fennadoù DIOUZHTU (an diskoulm kazi gwellañ evidon-me) met skuishoc’h-skuishañ e oan bepred hag an dale bet tapet na deuen ket a-benn da adtapout james.\nUn deiz bennak e lâris da Dornoz «c’hoant ‘m eus da c’hoari da d/Tomb Raider met ret eo din skrivañ pennadoù evit SaG» hag e respontas din «ma vir ar blog ac’hanout da ober ar pezh a fell dit ober n’eo ket mat» (tamm-pe-damm). Ur sapre flac’had e voe evidon rak re wir e oa. ‘M eus aon eo kollet ganin ar blijadur da skrivañ evit SaG. Ul lodenn eus ar blijadur hepken rak da vareoù zo e fell din ober memestra hag e ran, laouen. Met daoust ha ret eo din skrivañ diwar-benn pep tra? N’eo ket. Klask a ran aozañ gwelloc’h ma amzer met n’on ket deuet a-benn evit c’hoazh. Klask a ran ivez mont war-raok gant raktresoù krouiñ all am eus war ar stern abaoe pell, ur romant hag ur c’hoari video (testenn hañ). N’an ket kalz war-raok kennebeut.\nUn dra all a zo, un emdroadur a vez kavet er bed a-bezh, emdroadur ar rouedad dre vras : sklaer eo n’a ket an dud kement da lenn blogoù ken met ne fell ket din sevel ur chadenn Youtube evit reiñ ma alioù. Seblantout a ra din bezañ ul labour kalz startoc’h (ouzhpenn skrivañ e vo ret filmañ ha frammañ!) ha ne fell ket din en ober. Ne fell ket din prenañ dafar, n’eo ket ma fal. Ne fell ket din diskouez ma fenn, klask sonerezh ha pep tra a c’hall bezañ gortozet eus ur chadenn YouTube kronikennoù sevenadurel. Ma fal a oa skrivañ reoliek diwar-benn ar produoù sevenadurel a vevezan.\nAn diouer a evezhiadennoù a zo digalonekaus ivez, un tammig. Lakaat a ra da soñjal n’eus den ebet o lenn. N’eo ket dre ret ur gudenn, me kennebeut ne laoskan ket evezhiadennoù goude pep pennad a lennan war blogoù all. Pezh a zo e kavan start gwelet ‘m eus muioc’h a spam eget a evezhiadennoù ha dreist-holl gwelet kemennoù pozitivel, kalonekaus (blaz «motivational» ganto) er spam-se. Gouelet ‘m eus dourek abalamour d’ur brezhoneger, ur gwir den en doa kollet kalz amzer da lârat din pebezh den euzhus e oan, soñjal a ran bemdez pe dost er gerioù-se, o soñjal devezhioù zo ne servij da vann ebet skrivañ e brezhoneg diwar-benn produoù sevenadurel, n’eo nemet ur c’holl amzer peogwir n’eus brezhoneger all ebet dedennet gant seurt traoù met mousc’hoarzhin a ran reoliek peogwir on entanet gant frazennoù madelezhus robotoù rusian pe amerikan… Trugarez robotoù ar bed da reiñ kalon din, ar vrezhonegerien ha gwir lennerien ne reont ket avat. Daoust ha skrivañ a ran evit robotoù na gomzont ket brezhoneg? Ne gav ket din… 😦\nMa fal nevez a zo kenderc’hel da skrivañ reoliek met hep n’em santout ken kablus ma ne ran ket. Gant ar spi e vo tud c’hoazh evit ma lenn ur wech an amzer, hag evit reiñ o ali da vareoù all, kuit din da soñjal e komzan ma unan evel ar c’hozh follez ma ‘z on, moarvat.\nRa vo seder ha brav 2017 evidoc’h ha leun a levrioù, filmoù, levrioù bannoù-treset, c’hoarioù video, stiradoù da zizoloiñ!\nKomzomp e brezhoneg diwar-benn an danvezioù a garomp, daoust da bep tra!\nThis entry was posted on Genver 2, 2017 at 11:17 am and is filed under Stlabez with tags brezhoneg, skrivañ.\tYou can follow any responses to this entry through the RSS 2.0 feed. You can leave a response, or trackback from your own site.\n15 Respont to “Kenavo bloaz kozh…”\nGenver 2, 2017 e 12:26 g.m.\nO paouez lenn da bost on. 😞 Gwir eo, ne laoskan ger ebet, hag a-wechoù ne lennan ket kement tra skrivet ganit met atav em eus plijadur o resev ur bostel o kemenn din teus skrivet war da vlog! Bamet on gant da c’hoant kinnig ar pezh teus lennet pe sellet, plij a ra din kalz da doare da skrivañ (piv a zo difazi?). Hervez kont, teus tremen 600 den enskrivet! Dispar! Ha pet zo displijet?… N’eus den rediet da lenn da vlog, evel ma lavarez. Klask a rin lezel gwech an amzer ur gerig. 😊 Kalon dit ha gourc’hemennoù evit ar pezh a rez e brezhoneg. Ha mall warnon lenn da romant kentañ!! Ma glaskez un embanner… 😉 pokoù. Anne-Sophie\nOlier ar Mogn Says:\nGenver 3, 2017 e 8:48 am\nLennet em eus ar pezh a skrivez aze. Ur wech ouzhpenn e welan penaos e c’haller digalonekaat an dud A RA, eveldout. Dalc’h mat bepred, a bouez bras eo da vlog. Fazioù a reomp holl. Ar pezh a gont eo krouiñ un endro “madelezhus”, evel ma skrivez, ha mont war-raok holl asambles. Ur yezh n’eo netra hep ar gevredigezh a ya ganti, hep darempredoù etre tud sevenet. Ar gevredigezh-se hon eus da adsevel. Mall warnon lenn da romant ivez !\nGenver 3, 2017 e 9:26 g.m.\nDres! Ma c’hortozomp bezañ difazi a-raok sevel traoù e brezhoneg e varvo ar yezh, se zo sur!\nLaouen on o welet ne oa nemet un hinienn hag eo kentoc’h madelezhus darn vrasañ lennerien all ma blog!\nTrugarez dit ha poent din stagañ da vat gant ma romant neuze!! 😀\nAnthony Le Crom Says:\nGenver 3, 2017 e 10:13 g.m.\nTrugarez dit Geekezig evit ar pennadoù skrivet ganit dibaoe pell ‘zo diwar-benn bep seurt traoù sevenadurel. Gwir eo n’em eus ket biskoazh leusket evezhiadenn ebet, ma hini kentañ eo. Aon ‘meus e oa diaes din abalamour d’am live brezhoneg. Met ul lenner akourset e oan hag atav am eus bet plijadur o lenn pennadoù skrivet ganit, hag a-wechoù tro am eus bet da vont pelloc’h : gwellout ur film, pe lenn ur bandenn-treset bennak kuzuliet war ar blog-mañ. Setu perak am boa c’hoant da leuskel ur gerig dit fennoz evit lavar trugarez vras dit…\nBloavezh mat dit ha mirit kement a startijenn evit da raktresoù o tont…\nGenver 3, 2017 e 11:09 g.m.\nTrugarez dit Anthony evit da evezhiadenn! Pegen dispar eo lenn ez eus bet tud o klask mont pelloc’h hag o tizoloiñ traoù a drugarez d’am fennadoù! Servijout a ra d’un dra bennak neuze 🙂\nBloavezh mat dit ha trugarez c’hoazh, startijenn a zo ganin en-dro! Gant ma pado 😉\nGenver 5, 2017 e 9:07 am\nYa, bevet em eus se ivez, spontus eo an droug a c’hell tud ‘zo ober ; da be vat, ne ouezan ket, m’eo ar memes hini em eus bloket e ouezan mat piv eo, debret eo gant ar warizi hag ar santimant eo-eñ perc’henn war ar brezhoneg, asambles gant e hendadoù… tud klañv en o spered a zo e pep lec’h, ret eo derc’hel start ha gouzout mat ar pezh a blij dit-te ! Ur blijadur hiniennel eo skrivañ, hag en ur ober, e talc’hez soñj ivez eus an traoù o deus lodet da vuhez e-pad ur pennad.\nMe n’on ket eveldout, ne gavan ket re vat skrivañ ar pennad kerkent goude m’em eus echuet da lenn. Hen ober a ran a-wezhioù, met gwelout a ran e vank d’ar pennadoù-se ar sel a-gil a c’hell lakaat ac’hanon da lavaret : ur bennoberenn eo, pe n’eo ket. Laouen e vezan atav pa echuan ul levr ha sklaer eo ez eus muioc’h a draoù da lavaret war an tomm. Met ar re a zisoñjomp lavaret 3 pe 4 deiz diwezhatoc’h, daoust ha pouezus int, a-benn ar fin ?\nN’em bez ket kalz amzer da verdeiñ war ar rouedad abaoe un nebeut bloavezhioù, met ur blijadur e vez din lenn da vlog ur wezh an amzer. Lenn a ran ar pennadoù db an oberennoù a anavezan da gentañ, goude ar re db oberennoù em eus klevet anv diwar o fenn, ha m’em bez amzer e kendalc’han gant ar re a blij din o skeudenn 🙂 N’eo ket ken fall-se da vrezhoneg, arabat dekoniñ ! ha pa welez ar miliadoù a vlogoù e galleg leun a fazioù, m’en dare perak ez eus tud o klask spazhañ laou gant se ! ar pezh a gont eo ezteurel, ha lakaat ar brezhoneg war-wel, ober a rez an daou, gourc’hemennoù ha mat pell ‘zo ! Devezh mat dit ha dalc’h krog, pouezus eo da vezañs amañ evidomp, memes ma n’en kavaromp ket alies a-walc’h.\nGenver 8, 2017 e 1:17 g.m.\nYa, ar gwir a zo ganit!\nUr blijadur hiniennel eo skrivañ met just a-walc’h da vareoù zo e c’hall seblantout dister lodenniñ ar blijadur-se. N’eo ket evel-just.\nYa, an diskoulm eo skrivañ diouzhtu evit ober e gwirionez met evit kaout danvez e kavan kenkoulz gortoz, eveldout. Start eo kavout an diskoulm gwellañ. Moarvat e vin sederoc’h ar bloaz-mañ, evel ma teuio e teuio ha d’ar mare ma teuio ha mat pell zo!\nTrugarez vras dit ha gourc’hemennoù dit ivez ha ra kemend-all ma n’eo ket muioc’h 😉\nGenver 7, 2017 e 9:53 am\nPopopop ! Petra a lennan amañ ! Sed un afer all c’hoazh ! Ha pelec’h e c’hellin mont da lenn ken alies pennadoù o tennañ d’ar bandennoù-treset ?\nTremenet on dre aze ivez (gallout a rez lenn ar pennad “Ha kenderc’hel a rin gant ar blog-mañ ?” war ma blog). Ha dres, dilezet eo un tammig ar skrivañ pennadoù ganin, diouer a amzer, diegi… Heverk eo da zalc’husted, plijadur a roez d’az lennerien, ar blijadur da lenn ur blog e brezhoneg, n’eus ket kement anezho, da zizoleiñ filmoù, levrioù nevez… Reiñ a rez, hep goût re da biv… met resev a reomp.\nNeuze, n’em boa ket e lâret dit c’hoazh met “trugarez”.\nGenver 8, 2017 e 1:30 g.m.\nSur eo lâret evelse… 😉 Komzomp e brezhoneg diwar-benn levrioù bannoù-treset nondedie! ^^\nYa, sur on n’on ket ma-unan o kaout reujadoù diegi evelse. Arabat din reiñ re a bouez d’ar pezh a ijinan, ne vo den o tamall din skrivañ re nebeut, michañs!\nLennet em boa da bennad (hep laoskel evezhiadenn ebet, aha!) met vad a ra e adlenn, trugarez dit 🙂\nGwir eo bepred, pevar bloaz war-lerc’h!\nTrugarez dit ha kendalc’homp neuze, gant al lusk a gloto ganeomp hag en ur soñjal er pezh a zo pouezus : komz diwar-benn ar pezh a garomp e brezhoneg! Gant ma raio ur bern tud all, gant fazioù pe get 😉\nGenver 9, 2017 e 10:04 am\nSalud ! Kroget em eus lenn da vlog ar bloaz paseet. Plijus-tre eo evidon. Desket ‘meus brezhoneg ar bloaz trement ivez neuze ne welan ket kalz fazioù. Mat-kenañ eo ar pezh e kinniges. Trugarez vras dit ha bead mat !\nGenver 9, 2017 e 11:51 g.m.\nTrugarez dit! Laouen on o c’houzout e plij dit ar pezh a ginnigan war ar blog. Gourc’hemennoù evit da vrezhoneg, buan out bet o teskiñ! Bloavezh mat dit!\nEven 9, 2017 e 10:15 g.m.\nO paouez lenn tout ar pezh ‘peus skrivet e 2017 emaon. Mersi deoc’h. Mersi bras. A-bouez eo kenderc’hel. Evit hor yezh deomp-ni. Chom a rayo bev mod-se. Pokoù\nEven 11, 2017 e 2:59 g.m.\nTrugarez vras deoc’h Youenn evit ho kerig! Spi ‘m eus n’eo ket bet re hir lenn kement a bennadoù 😉\nUr blijadur eo resev evezhiadennoù evel hoc’h hini, kenderc’hel a rin rak ya, me gav a bouez ivez! Ken ar c’hentañ!\nKerzu 24, 2017 e 7:40 g.m.\nDalc’h da skrivañ Geekezig ! Kalon dit !\nKerzu 27, 2017 e 10:17 am\nTrugarez deoc’h Kristen! A bep seurt traoù zo c’hoarvezet e fin ar bloaz ha ne oan ket troet da skrivañ met spi ‘m eus e vo ul lañs nevez gant 2018!


Gwer (liv) - Wikipedia\nGwer a reer eus al liv gweladus a zo etre melen 0000 ha glas 0000 er skalfad gwelus, adalek an trohed 570 nm betek an trohed 495 nm. Melen eo al liv diwezhañ a weler pa vez hiroc'h an trohed eget 570 nm, o tont eus an danruz, ha glas eo an hini kentañ war-du an uslimestra, pa vez an trohed berroc'h eget 495 nm.\n"Gwer glan" a reer eus al liv gwer eo 450 nm e drohed : 0000.\nNav arliv gwer\nBukit war pep liv da welout e god HTML\nTrohed 570 – 495 nm\nTalm 575 – 525 THz\nevit ar gwer glan 0000 (450 nm)\nsRGB (0, 255, 0)\nCMYK (100, 0, 100, 0)\nHSV (120, 100, 100)\nUn tarzh-gouloù boreel e Norvegia\nDre gejañ pentur glas ha pentur melen e farder pentur gwer e liv.\nar skalfad gwelus\nGwer e vez ar geot, garoù ha delioù an darn vuiañ eus ar plant en abeg d'ar c'hlorofil a zo enno. Petra bennak ma vez al liv gwer tro-dro da vab-den aba eo mab-den, diwezhat en e Istor en deus gouezet fardañ liv gwer, alese perzh dister al liv-se er c'hevredigezhioù.\nNebeut a dud e plij ar gwer dezho er sevenadurioù kornaouegel ; 16% hepken eus Europiz a ziskleir ez eo o liv karetañ, ha 10% a embann en argazhiñ. Amjestr eo arouez ar gwer en hor sevenadurioù : ar vuhez, ar chañs hag ar goanag diouzh an eil tu, an dizurzh, ar pistri, an diaoul hag e zrouksperedoù diouzh an tu all.\nE Sina pergen hag en Azia dre vras e lakaer ar gwer da liv an eürusted hag ar frouezhusted.\nLiv broadel Iwerzhon eo, ha hini an islam peogwir eo arouez glasvez ar Baradoz.\nLiv ar vuhez eo ar gwer, hini nevezadur an natur ha, dre astenn, liv ar goanag hag an divarvelezh ; e lod sevenadurioù, en enep, ez eo ar gwer liv ar c'hleñved, ar marv hag an diaoul. E Sina ez eo liv ar yin (陰), ar bennaenn venel. Alies ivez e vez liammet al liv gwer ouzh an divarregezh dre yaouankiz hag ouzh ar warizi.\nHengoun an alkimiezh e vez graet leon gwer eus holen ar brederourien , a zileizh an aour, peogwir eo trenk evel un dra ha n'eo ket azv.\n2 En natur\n3 Fardañ hag implijout\n5.3 Amzer arnevez\n7 En arzoù\nEn un toullad yezhoù, evel ar japaneg, ar vietnameg hag ar yezhoù keltiek, ne veze ket lakaet kemm etre al liv louet, al liv glas hag al liv gwer hag e veze graet ingal gant "glas". Gwir eo c'hoazh kement-mañ evit liv an natur (glas e vez ar geot, ar gwez, ar glazarded...).\nE brezhoneg evel er yezhoù keltiek all e reer gant ar ger glas hepmuiken evit ober anv eus traoù glas o liv hag eus traoù gwer en natur, a reer glasvez anezho.\nEus al latin izel viridis gwer (liv) e teu ar ger gwer ; un adster zo : yaouank , nerzhus .\nMeneget eo ar ger « guezr » er C'hatholicon, anezhañ ar geriadur kentañ e brezhoneg (1464), met « Guezr ha glas » eo ar pennger, ha « tout ung ; ibi uide » eo an termenadur ; n'eus meneg eeun ebet eus al liv. Bez' emañ ivez e Nomenclator Guillaume Quiquier de Roscoff (1633).\nMeur a c'her latin hag a denn da nerzh ar vuhez zo kar da viridis : vivere (bout nerzhus), vis (nerzh), vir (gour), ver (nevezamzer), virga (garenn) ; marteze ez eo virtus kar da viridis ivez.\nHeñvel a gaver e saozneg, pa zeu green eus an hensaozneg (1200) grene ("hag a gresk", "hag a zo bev", "nerzhus") ha pelloc'h eus ur wrizienn rakindezeuropek *ghre ("kreskiñ").\nPlant, loened ha mein gwer zo en natur. Setu amañ un nebeud anezho.\nRoz gwer Wimbledon\nFardañ hag implijoutAozañ\nKimiezh al livegennoù\nKadmiom Cr2O3 + CdS\nViridian Cr2O3 + H2O (an dour)\nGwer emrodez Cu2(CH3COO)2 · 3 Cu(AsO2)2\nGwer Scheele Cu2HAsO3(OH)2\nMergl kouevr Cu2(OH)2CO3(s)\nRousin kouevr Cu2(C19H29COO)2\nLivegennoù gwer krom\nNe c'heller ket fardañ liv gwer padus diwar plant pe loened, rak buan e tro da c'hell GELL abalamour da zispeuradur ar c'helligoù organel.\nE Skandinavia e veze graet meur a arliv gwer diwar linad, raden, stlañvesk, delioù an onn ha rusk ar bezv. Arouez ar goanag, an eürusted hag ar finborte e oa e sevenadur ar Vikinged, alies e vezent gwisket e gwer. Erc'h ha skorn a gavas Eirik Raude en douar nevez a dizhas er bloavezhioù 980, met Grønland ("Daouar gwer") a reas anezhañ abalamour ma oa un tiriad a c'hoanag.\nPa ouie kouerien Europa ar Grennamzer fardañ liv gwer dibad diwar plant, kêriz a rae dre soubañ ar gwiadoù en ur veoliad glaz ha goude en unan velen. E dibenn ar mare avat e voe kemmet an traoù, evit daou abeg : an dud e fellas dezho kaout livioù flamm ha padus, ha reolennoù korf-micher al livadennerien a verzas meskañ glaz ha melen. Renket e voe ar stalioù-labour dre zanvez ha dre liv ; neb en devoa gwir da livañ gloan e ruz e oa berzet dezhañ livañ lien e glas. Dic'hallus neuze e oa meskañ glaz ha melen, pa veze disrannet ar beoliadoù an eil re diouzh ar re all. Nebeut-ha-nebeut neuze e troas al livadennerien war-du ar mein, metaloù en holl anezho.\nSetu amañ al livegenn bennañ zo.\nAnvet eo gwer Verona ivez. Abaoe an Henamzer e vez arveret rak daoust dezhi bout gwan a-fed kuzhat al livioù all ez eo padus-kenañ ouzh ar gouloù hag an danvezioù kimiek. En Italia ar Grennamzer e servije da wiskad kentañ liv kroc'hen an tudennoù diskouezet en amheol.\nPistrius-kenañ eo al livegenn-se, pa'z eus arsenik enni. Fardet e voe e 1808 diwar mergl kouevr evit erlerc'hiañ ouzh gwer Scheele (a zo arsenik enni ivez) ha lakaet war ar marc'had alaman gant William Sattler e Schweinfurt (Bavaria) e 1814. Eus glas-gwer skedus da wer eo skalfad he arlivioù, ha mat e c'holo al livioù all. Met distabil eo ouzhpenn bezañ pistrius, setu e voe dilezet e deroù an XIXvet kantved. Dre ma oa marc'had-mat he fardañ e voe arveret al livegenn gant an arzourien, ha da voullañ paper-moger a-vil-vern. E Rouantelezh-Unanet ar bloavezhioù 1860 e voe savet evezh a-zivout bugale o vervel diwar an arsenik a zeue eus paper-moger o c'hambroù mouest. Hep mar e c'hoarvezas heñvel gant Napoleon Iañ en e harlu e Saint Helena. En dilhad gwer e veze kavet stank ivez.\nEn Henroma e veze drailhet emrodez da fardañ bazalmoù evit pareañ daoulagadoù an dud ; tamm-ha-tamm, a-dreuz ar c'hantvedoù, e teuas ar gwer da aroueziañ ar vezegiezh hag an apotikerezh evel ma ra hiziv.\nE 1780 e voe kavet al liv-se gant ar c'himiour svedat Sven Rinman (1720-1792) dre veskañ oksidenn kobalt hag oksidenn zink. Biskoazh ne voe boutin implij ar gwer kobalt el livouriezh en abeg d'he friz uhel-uhel ; ouzhpenn, n'eo ket gwall vat evit goleiñ livioù all. Diouzh ar c'hementadoù zink ha kobalt e c'hall al liv bout forzh pelec'h etre gwer teñval ha roz.\nDaoust da gement-se e vo pouezus arver ar gwer kobalt en dekvloavezhioù da zont marteze, peogwir ez eus bet kavet perzhioù tredanwarellek dezhi ; mar befe savet memorioù urzhiataerioù diwarni e vefe gouest an ardivinkoù da enkargañ ha loc'hañ o reizhiad korvoiñ en ul lajadig, kement-se en ur lonkañ nebeut-tre a energiezh.\nE Pariz e voe lakaet e gwerzh gant ar gimiourien Pannetier ha Binet e 1838. Ganto e oa bet fardet, hogen kavet e vez en natur, er mein anvet eskolait. Kalz e vez arveret dre m'eo stabil-tre, da fardañ pentur, liv evit ar moullañ ha traezoù e gwer ; diwarni e farder al livegenn anvet viridian. Talvezout a ra ivez da levnañ kontilli, aotennoù, ferennoù gwer, hag all.\nAl livegenn wer koshañ anavezet eo ar malakit, pa'z eo bet kavet e bezioù Henegipt. Gant an henc'hresianed e voe goveliet he anv abalamour d'he liv par da hini ar c'haol-malv (genad Malva), a zo malachē (μαλάχη) en o yezh. Karbonat kouevr naturel eo, a zo kizidik ouzh ar gor hag an trenkennoù. Er XVvet kantved hag er XVIvet kantved e voe implijet stank gant al livourien en Europa.\nAketat kouevr eo, brudet evit e liv a denn diouzh ar glaz hag a zo distabil ha treuzwelus ; a-gozh eo anavezet, pa voe implijet adalek an Henamzer betek diwezh ar mare barok en XVIIIvet kantved da livañ gweledvaoù ha dilhad gwer. Ne vez mui gwerzhet hiziv en abeg ma'z eo pistrius. Da c'hell teñval pe da zu e tro pa vez kozh.\nAbaoe ar XVvet kantved e vez graet diwar dileizhañ kouevr e rousin strilhet an tourmantin (Larix decidua), a anver « tourmantin Venezia ». Arveret e veze ar meskaj evit klerañ ha peurvec'hiañ ar gwer viridian, evel ma veze graet alies-tre en Italia ar XVvet kantved evit livañ glasvez.\nStabil-kenañ eo al livegenn wer zibistri-se, a voe breouet e 1859 gant an ao. Guignet e Pariz. Ken mat e voe degemeret gant ar c'hreantourien hag an dourlivourien ma voe dilezet ar gwer emrodez, a zo pistrius. Gouest e vefe ar gwer viridian da erlerc'hiañ ouzh forzh peseurt livegenn all, ha pa vefe hengounel pe arnevez.\n• Bukit war pep liv da welout e anv\n#308d57 e oa liv Osiris !\nNe gaver na liv glas na liv gwer en arz ar Ragistor, p'emañ an du, ar gell, ar gwenn hag ar ruz. Mil bloaz diwezhatoc'h e oa peuzheñvel an traoù p'en doa desket mab-den livañ gwiadoù : ne ouie ket c'hoazh fardañ glaz pe wer.\nEn Henegipt e veze fardet livegennoù gwer, ha puilh e veze implijet al liv war ar gwiadoù hag an dilhad ; sakr e oa al loened "gwer" evel krokodiled ar stêr Nil. Ar glaz hag ar gwer a oa livioù mat da argas an drouksperedoù ha gwareziñ ar re varv er bed all ; liv Osiris, doue ar vuhez, ar marv hag ar strujusted, eo ar gwer.\nNe voe ket gwall bouezus perzh ar gwer en Henroma e-kichen ar gell, ar gwenn, ar melen hag ar ruz ; e gwirionez ne ouie ket ar Romaned meskañ ar glaz hag ar melen da gaout gwer, ha dre blantennoù ne zeu nemet livioù damlouet disked. Ne gaved al liv gwer nemet er prierezh hag e greanterezh ar gwer.\nAdal an Impalaeriezh (-31), dindan levezon ar Gelted hag ar C'hermaned, e voe fardet dilhad gwer evit ar merc'hed, petra bennak ma veze lakaet al liv-se da varbar gant ar re gozh. Ar gwer e oa liv karetañ an impalaer Nero (37–68).\nLiv ar goanag e voe ar gwer en Henroma ivez ; a-wechoù e vez paket ar vugale nevez-vet e lien gwer evit ma vije hir o buhez.\nHeidelberg, c. 1310\nMare ar glaz e voe ar Grennamzer, met pouezusoc'h-pouezusañ e voe ar gwer er vuhez pemdez hag en arzoù.\nDigemm e voe statud al liv gwer e-pad tremen 700 vloaz goude diskar an Impalaeriezh roman e 476 hag enkrog an Iliz katolik roman war Europa ar Grennamzer, rak er Bibl eo ar gwer liv ar glasvez hepken. An impalaer Karl Veur (742–814) hag e warlerc'hidi a wiskas dilhad roman o stumm ha german o liv gwer, kevret gant ruz ar galloud.\nEr bloaz 1195 ez embannas ar c'hardinal Lothaire de Segni, a voe ar pab Inosant III diwezhatoc'h, e zornlevr De sacro sancti altari mysterio ma tisklêrias daou dra bouezus : liv ar goanag er vuhez peurbadel eo ar gwer, ret eo dezhañ bezañ dibabet evit an deizioù hag al lidoù ordinal rak re al lidoù meur eo al livioù all. Dre se e teuas de facto al liv gwer an hini implijetañ a-hed ar bloaz.\nLiv an islam ivez eo ar gwer. Er C'horan ez eo liv an nevezamzer, an neñv hag ar Baradoz. War-dro ar bloaz 1000 e oa ar gwer liv ofisiel diskennidi ar profed Mahomed. Adalek an XIIvet kantved e troas da hini an islam, gwisket e veze gant ar pennadurezhioù ha ne voe mui gwiadet en tapisoù rak arabat eo kerzhout war ul liv nevet. Marteze e c'hoarias ar c'hroaziadegoù ur perzh bennak e kement-se, pa oa ar gwer liv an diaoul er gristeniezh.\nAdalek ar bloavezhioù 1100 e teuas ar gwer en arzoù europat, er bed germanek pergen. El lennegezh e oa liv ar yaouankiz hag ar garantez, troioù-kaer ha stourmadennoù ar varc'heien war al lisoù, met ne veze ket gwelet gwall alies war ar skoedoù rak a-boan ganet e oa an ardamezouriezh.\nEn XIIIvet kantved, an doueoniour Guillaume d'Auvergne (1190–1249) a embannas e oa brav ar gwer peogwir e oa ul liv kerreizh, kempouez, dereat hag a ziskuizh an daoulagad. Boas e veze ar skrivagnerien da skrivañ war tablezennoù gwer e-lec'h gwenn pe zu.\nEr Grennamzer ivez e voed krog da sevel gwerjezioù (eus al latin viridarium, deveret diouzh viridis) a oa liorzhoù karrez ha kloz ma kaved kalz gwez, ur winieg tro-dro d'ur bradenn. Diwezhatoc'h hepken e talvezas gwerjez kement ha frouezheg .\nAdalek deroù an XIIvet kantved ha betek eil hantervezh an XIIvet kantved e voe mesket buhez al lezioù ha hini ar varc'heien ; ar ruz hag ar gwer e voe al livioù trec'hel, betek ma voe reoliet implij al livioù gant an ardamezouriezh e dibenn ar mare-se. En eil hantervezh an XIIvet kantved e voe meneg el lennegezh eus marc'heien wer , anezho tud yaouank herrus hag a laka an dizurzh ; er romant gallek Li Hauz Livres du Graal (a-raok 1250) e vez Perlesvaus (a zo Perceval le Gallois e galleg, Sir Percivale de Galis e levrenn XIV ar c'helc'hiad Le Morte d'Arthur, 1470) gant e vreur yaouankoc'h Glaouin le Vert hag a ra hervez giz an amzer : degas trubuilh.\nMarc'heien wer wirion zo bet, evel ar c'hont Amédée VI Savoia (1334–1383), lesanvet le comte vert abalamour ma veze gwer liv e hobregon a-c'houde un tournamant e Chambéry e 1353 m'en dougas en enor d'ur vaouez a oa he milgin gantañ. Chomet eo al liamm etre ar vilgin wer hag ar garantez betek ar ganaouenn Greensleeves (1580).\nE pep lec'h e vez liv gwer war an dornskridoù enlivet ma lider an nevezamzer, evel en Très Riches Heures du duc de Berry e deroù ar XIVvet kantved. E dibenn ar Grennamzer e teuas ar gwer da vezañ liv ar merc'hed en gortoz da zimeziñ ha, dreist-holl, hini ar re vrazez.\nTrès Riches Heures du duc de Berry : miz Mae\nAr Vreudeur Limbourg, c. 1416\nAr priedoù Arnolfini – Jan van Eyck, 1434\nBrazez eo ar wreg\nEvitañ da vezañ hollvezant el lezioù, war al lisoù hag el lennegezh, ne weler ket al liv gwer gwall alies war an ardamezioù a veze diskouezet en emgannoù hag en tournamantoù adalek an XIIvet kantved (5%, pa vez tremen 50% a ruz, 45% a wenn hag a velen, 25% a c'hlaz hag a zu). Reoliet strizh eo arver al livioù an ardamezouriezh, nepred ne vez ezvezant ar gwer, met den ne oar resis perak e veze implijet ken dibaot a wech ; daou abeg zo bet goulakaet : diaes-bras e veze fardañ al liv, ha displann e oa ar ster anezhañ.\nTristan e voe haroz karetañ ar Grennamzer, ha gwer e oa e skoed : er romant disin Tristan en prose (c. 1232) a liamm istor Tristan hag Izold ouzh mojenn ar Roue Arzhur e teskriver ardamezioù ar marc'heg yaouank evel-henn : e gwer e leon en aour armet ha teodet en gul. Adalek embann ar skrid-se betek kreiz ar XVIIvet kantved e voe displeget ha skeudennet e skoed gant al liv-se e garskeudennoù, livadurioù ha pallennoù moger, ardamezegoù, danevelloù tournamantoù, gouelioù hag abadennoù a denn da vojenn Arzhur. Ouzhpenn bezañ arouez ar garantez hag ar yaouankiz, evel dleet, dre vojenn Tristan ez eo aet al liv gwer da arouez an hemolc'h, ar goadeg, ar sonerezh, ar follentez, an dizurzh, torridigezh al lezenn ha, dreist-holl, hini an dic'hoanag hag ar wallblanedenn. Peogwir e oa distabil al liv gwer a farded d'ar mare-se e veze liammet ivez ouzh ar chañs hag ar blanedenn. Kement-se a c'heller liammat ouzh Fortuna, doueez ar chañs hag an tonkadur er relijion roman, a veze gwer he dilhad e skeudennoù ar Grennamzer.\nE dibenn ar XIVvet kantved e voe skrivet e krennsaozneg ur romant arzhuriek all, Sir Gawayn and þe Grene Knyȝt ("An aotrou Gawayn hag ar Marc'heg Gwer") ma'z eus ur marc'heg gwer, ur chapel wer hag ur gouriz gwer. A-hed an istor ez eo liammet al liv gwer ouzh an tonkadur hag ar marv.\nEvit an abegoù-se end-eeun e voe er-maez a c'hiz al liv gwer e dibenn ar Grennamzer. Pa voe termenet livioù "onest" ha reoù all "dizereat" gant pennadurezhioù keodedel ha relijiel e voe lakaet ar gwer da fall rak liv an diaoul ha darn eus e loenedva (erevent, kokatrised, krokodiled, morwragez, naered, tousegi hag all) e oa. Ur perzh boutin d'al loened-se eo e tarempredont an dour, a veze lakaet da wer er Grennamzer ; ken diwezhat hag ar XVIIvet kantved e voe livet an dourioù e glas war kartennoù an douaroniezh. E-kichen al loened-se e veze lakaet boudoù mojennel an natur (arc'houereed, boudiged, elfed, koboled, korriganed, lutuned, trolled hag all) da wer dre o c'horf pe o dilhad, peogwir e vevent er glasvez en ur bed iskis etre an natur hag an dreistnatur ; en XIXvet kantved e voe ijinet boudoù faltazius all : boulomigoù gwer Meurzh.\nFall da vat e oa al liv gwer pa veze lakaet da hini ar sorserezed e dibenn ar Grennamzer, ha dreist-holl en amzer arnevez adalek 1550 betek diwezh an XVIIIvet kantved : gwer e oa o daoulagad hag o dent, gwer ivez o dilhad, gwer c'hoazh o drammoù hag an hanter eus o loened (du e oa an hanter all). En Henroma dija e veze brudet fall tud o daoulagad gwer, pa vezent lakaet da drubard, gwidreüs ha gadal.\nAl-Khiḍr (c. 1650)\nAdalek ar XVIvet kantved hag an Disivoud protestant e voe dispriziet al liv gwer muioc'h c'hoazh, war-bouez hini an Natur peogwir e vije bet krouet gant Doue. Er XVIIvet kantved e ouied renk an dud er gevredigezhioù europat dre al livioù a zougent, hag e pep lec'h e oa ar gwer liv ar re bartapl hag ar gouerien.\nBrizhkredennoù kozh a badas betek an oadvezh arnevez, ha betek hiziv an deiz zoken. Da skouer, a-gozh e vez tabou al liv gwer e bed ar c'hoariva ; den ne oar perak resis : abalamour d'ar gouleier hag a lakae al liv da c'hris, pe d'al livegennoù pistrius a lazhas meur a c'hoarier. E-pad pell ez eo bet tabou war ar bigi ivez, pa greded e tesache an arnev hag an tan-foeltr ; Breizh eo bet ar vro ziwezhañ en Europa ma oa bev ar vrizhkredenn-se. En enep, en Alamagn hag en Aostria e vez livet e gwer dorioù ar c'hrevier-saout evit o gwareziñ diouzh an tan-foeltr, ar sorserien hag an drouksperedoù ; e Bavaria, Bro-Skos, Danmark ha Portugal ez eo goulaouennoù-koar gwer a ra al labour-se.\nN'eo ket en Europa hepken e kreded e boudoùigoù gwer an Natur, pa'z eus en hengoun islamek un dudenn anvet Al-Khiḍr (الخضر "an Hini Gwer") hag a zo meneget er C'horan (18:65-82) evel un arc'houere madoberus hag a warez ar veajourien, a bella ar c'horventennoù, al lazh an tanioù-gwall, a savete an dud a zo o veuziñ, a argas an naeron hag an drouksperedoù.\nLavaret e vez ez eo eurvezh diwezhañ an noz an hini zuañ a-raok tarzh-an-deiz ; pa voe ar XVIIvet kantved unan kañvaouus alies ha du-pod a-wechoù e voe an XVIIIvet kantved, Kantved ar Sklêrijenn, unan skedus, livet-flamm ha leun a c'houloù rak brasaet e voe digoroù an tiez ha gwellaet ar goulaouiñ. Muioc'h a bled a voe taolet ouzh al livioù dre ma vezent gwelet gwelloc'h ; buan ez eas ar fardañ livegennoù war-raok, en ur gas gantañ greanterezh al livadennerezh hag an ijinerezh gwiadel ; aloubet e voe ar skiantoù, an arzoù, ar c'hizioù hag ar gevredigezh dre vras gant al livventerezh. Met kement-se a lakaas ar glaz war-raok hag a lezas ar gwer war vord an hent, ar glaz a zidronas ar ruz e kalon an darn vuiañ eus Europiz ; hiziv c'hoazh ez eo o liv karetañ, pell dirak ar re all. Fallvrudet e voe al liv gwer abalamour ma ne glotje ket gant ar glaz – Blau oder Grün muss man wählen eme an Alamaned, Glaz pe wer, ret eo d'an den dibad , hag ar Saozon da gadarnaat : Blue with green should never be seen Glaz gant gwer a rankfe na vezañ gwelet morse .\nE dibenn ar c'hantved e voe didamallet ar gwer un tamm a-drugarez da berzh mat al livegennoù teñval, a blijas muioc'h d'ar vourc'hizien eget d'an noblañsoù. Kement-se a lenner c'hoazh e Zur Farbenlehre ("Dornlevr al livioù) Johann Wolfgang von Goethe, bet embannet e 1810, ma laka ar gwer da liv ar vourc'hizien hag ar varc'hadourien, ar ruz da hini an noblañs, an du d'ar gloer, ar glaz d'an artizaned ha d'ar vicherourien (hiziv c'hoazh ez eo ar glaz liv an dilhad-labour).\nE deroù an XIXvet kantved e voe ar gwer liv ar frankiz, goude bezañ bet hini an distabilded hag an dorridigezh ; liv ar dispac'h e oa bet er bloavezhioù 1790, diwar e berzh evel arouez ar goanag ha peogwir e oa bet lakaet da eneb ar ruz, a zo liv ar berz.\nWar-dro ar bloaz 1770, ar gwer a oa bet dibabet evit aotren hag ar ruz evit berzañ an diraez da lod porzhioù Mor an Hanternoz hag ar Mor Baltel. A-hed hantervezh kentañ an XIXvet kantved e voe hollekaet ar reizhiad el live etrebroadel. Buan e voe lakaet e pleustr war an hentoù-houarn, hag e miz Kerzu 1868 e voe ar gouleier-straed kentañ e Londrez (e Salt Lake City e 1912, Cleveland e 1914, New York e 1918, Pariz e 1923 ha Berlin e 1924).\nBabar e 1931\nEn eil hantervezh an XIXvet kantved ez eas stad al liv gwer war wellaat a-nebeudoù rak mui-ouzh-mui a dud a yeas da vevañ e kêrioù hag a voe dedennet gant ar maezioù. En XXvet kantved e voe liv ar yec'hed hag ar vakañsoù ; krouet e voe takadoù gwer er c'hêrioù, klasoù gwer er skolioù, vakañsoù gwer , bouedoù gwer hag all.\nLiv ar vugale e voe ivez, a-drugarez da droioù-kaer an olifant Babar e zilhad gwer, bet ijinet gant Cécile Sabouraud ha skeudennaouet gant he fried Jean de Brunhoff e 1931.\nDa heul ar Raj breizhveurat (Lu an Indez) o dibabas da gentañ e dibenn an XIXvet kantved, holl armeoù ar C'hornaoueg a yeas war al livioù arwer kaki 0000 ha dark kaki 0000 evit o unwiskoù abalamour ma'z int diaes da verzout. Diouzh e du, al lu alaman a zibabas ar gwer Feldgrau 0000 na reas ket berzh abalamour d'an daou vrezel-bed ha d'ar gwer "melestradurel" rak ar gwer-se e oa arouez ar vurevveliezh abaoe ar bloaz 1900.\nHiziv an deiz ez eo ar gwer liv an ekologiezh er bed a-bezh, abaoe krouidigezh an aozadur Greenpeace e 1971. Kalz aozadurioù tro-dro da hennezh zo o stourm evit ma vefe degemeret ar green attitude war kement tachenn a zo, ar pezh a gas lod embregerezhioù ha gouarnamantoù da ober grennwashing, da lavarout eo lakaat da grediñ ez int a-du padal n'int ket.\nMuioc'h eget biskoazh e lakaer ar gwer da liv an natur hag ar goanag war ur blanedenn saotret, warni spesadoù a zo gourdrouzet gant kemmadur an hin, mab-den en o zouez.\nA-c'houde an Dispac'h gall, Kanton Vaud a embannas e zizalc'hiezh d'ar 24 a viz Genver 1798 hag a zibabas ur banniel gwer ha gwenn, gant ar sturienn Liberté et patrie. Meur a Stad hag a vro o deus dibabet al liv gwer evit o banniel, en abeg d'o dizalc'hiezh ha d'o frankiz, d'o c'hoadegi ha d'ar pinvidigezhioù a dennont diouto, pe en enor d'an islam. Ar gwer, ar melen hag ar ruz eo livioù Afrika ; war banniel Iwerzhon, liv ar gatoligiezh eo ar gwer, hini ar brotestantiezh eo an orañjez, hag arouez ar peoc'h etrezo eo ar gwenn.\nLibia (adalek 2011)\nLu Republik Iwerzhon\nKengereg ar gouloù\nEnliverien dornskridoù dibenn ar XIVvet kantved a veske glaz ha melen a-benn kaout un arliv gwer, dre wiskañ an eil gant egile pe dre gejañ livegennoù : div a orin maenat (azurit ha melen staen, da skouer), div a orin struzhel (Isatis tinctoria ha Reseda luteola) pe c'hoazh unan vaenat hag unan struzhel (lapis lazuli hag orpimant As2S3).\nDen ne oar pegoulz e krogas al livourien da fardañ liv gwer dre veskañ glaz ha melen. E kreiz an XVIIIvet kentved c'hoazh e oa lod anezho o tispriziout ar re a rae e-lec'h ober gant al livegennoù hengounel evel ar malakit pe ar mergl kouevr. Ar pezh a ouzer eo e rae al livourien o meskaj pell a-raok 1704, ar bloaz ma embannas Isaac Newton e labour diwar-benn ar gouloù gwenn, a dorras gant ur c'hengereg.\nDre zielfennañ taolennoù al livourien italian Giorgione (1477-1510) ha Giovanni Bellini (~ 1433-1516) e ouzer e veskent glaz ha melen dija. Ar vistri flandrezat ne raent ket.\nNe gemmas ket an traoù betek embannadur Experiments and Considerations Touching Colours ar fizikour ha kimiour Iwerzhonat Robert Boyle (1627–1691) e 1664, ma skrivas e oa trawalc'h ober gant gwenn, du, glaz, melen ha ruz evit kaout an holl livioù a c'heller gwelout.\nTechet e vezer da lakaat ar gwer da liv ar romantelouriezh (c. 1775–c. 1850) en abeg d'ar glasvez, hogen pouezusoc'h eo bet glaz an dour ha du an noz. Glas eo bet prantad kentañ al luskad, a-c'houde embannadur Die Leiden des jungen Werthers Goethe e 1774, ha du an eil prantad evel er varzhoneg El Desdichado gant Gérard de Nerval (1854).\nRod Fortuna, dornskrid Carmina Burana, c. 1230\nGwer eo ar morioù war kartenn Europa Abraham Cresques, 1375\nSir Gawayn and þe Grene Knyȝt\nAzeul ar vêsaerien\nGiorgione (~ 1510)\nPoltred ur gwaz yaouank\nBellini (~ 1516)\n(fr) Heller, Eva : Psychologie de la couleur : effets et symbolique, Éditions Pyramyd, 2009, (ISBN 978-2-35017-156-2)\n(fr) Moore, Christopher : Sacré Bleu, Équateurs, 2015, (ISBN 978-2-84990-385-8)\n(fr) Pastoureau, Michel : Bleu – Histoire d'une couleur, Seuil, 2000, (ISBN 978-2-7578-4001-6)\n(fr) Pastoureau, Michel & Simonnet, Dominique : Le petit livre des couleurs, Éditions du Panama, 2005, (ISBN 978-2-7578-4153-2)\n(fr) Pastoureau, Michel : Une histoire symbolique du Moyen-Âge oocidental, Points, 2014, (ISBN 978-2-7578-4106-8)\n(fr) Varichon, Anne : Couleurs – Pigments et teintures dans les mains des peuples, Le Seuil, 2005 (ISBN 978-2-02-084697-4)\n(en) Encycolorpedia — Tizhet 24/03/2019\n(en) International Color Consortium — Tizhet 24/03/2019\n(en) Pigments through the Ages — Tizhet 24/03/2019\nDisheñvelout gwer diouzh glas er yezhoù\n↑ (fr) Dictionnaire alchimique\n↑ Victor Henry : Lexique étymologique du breton moderne, Rennes, 1900, p. 152 — Lenn en-linenn\n↑ Geriadur Gaffiot (1934)\n↑ (fr) Pastoureau, Michel : Le temps mis en couleurs, Bibliothèque de l'École des Chartes, 1999, levrenn 157, niverenn 1, p. 117 – Lenn en-linenn\n↑ (fr) Le Haut Livre du Graal, Le Livre de Poche, 2007 (ISBN 978-2-253-08224-8)\n↑ N'eo ket Peredur fab Efrawg ar Mabinogi.\n↑ Löseth, Eilert : Le Roman en Prose de Tristan, Forgotten Books, 2017 (ISBN 978-0-243-99631-5)\n↑ Gwer ha melen eo sae Fortuna ha gwer liv ar chañsoù en dornskrid Le Livre dela Mutation de Fortune (1403) gant Christine de Pisan (1364–1430) — Lenn en-linenn\n↑ Un droidigezh zo bet graet e brezhoneg eeun gant Roparz Hemon e 1949 — Lenn en-linenn\n↑ Daoust d'an tousegi bezañ gris ; kontet e veze e wiskent dilhad gwer evit touellañ an dud e sabat ar sorserien. Gwelout Berlioz, Jacques : L'animal exemplaire au Moyen-Âge, Presses Universitaires de Rennes, 2000, pp. 267-288 (ISBN 978-2-86847-435-3)\n↑ Pastoureau, Michel (2010) : Les couleurs de nos souvenirs, Points, 2015 (ISBN 978-2-7578-5447-1)\n↑ (en) Lenn en-linenn\nLivioù | Roll al livioù\nSellit ouzh ar ger du er\nAdtapet diwar « https://br.wikipedia.org/w/index.php?title=Gwer_(liv)&oldid=1977183 »\nKemm diwezhañ d'an 6 Meu 2022 da 11:08\nKemmoù diwezhañ degaset d'ar bajenn-mañ d'an 6 Meu 2022, da 11:08.


petra an diaoul - Wikeriadur\npetra an diaoul\nSavet diwar ar raganv-goulenn petra, ar ger-mell strizh an hag an anv-kadarn diaoul\npetra an diaoul /Distagadur ?/\nTroienn a dalvez da bouezañ war ar goulenn en ur ziskouez ez eur souezhet, hegazet, hag all\nKerlaban. — Petra 'n diaoul a c'hoarvez gant an dud-man ? [...]. — (Yann-Vari Perrot, An Aotrou Kerlaban Pez farsus e 3 Arvest, Brest, 1922, p. 22.)\nC'hoant en doa da lavarout : Petra an diaoul on deuet d'ober amañ ? — (Jakez Riou, An Ti Satanazet, Skridoù Breizh, 1944, p. 122.)\n[...], petra an diaoul am bije graet me gant ur marc'h, peogwir pa zichañs din tostaat ouzh ar seurt anevaled, e tec'han raktal kuit kerkent ha ma kluchont o divskouarn ? — (Jarl Priel, Va Zammig Buhez, Al Liamm, 1954, p. 146.)\nPetra an diaoul a c'hoari gand hemañ ? — (Jules Gros, Le trésor du breton parlé Deuxième Partie, 1970, p. 101.)\nPetra an diaoul ema ar mec'hïeg-ze o turlutad aze ? — (Jules Gros, Le trésor du breton parlé Troisième Partie, 1974, p. 34.)\npetra an tanfoeltr\npetra ar foeltr\ngalleg : que diable (fr)\nAdtapet diwar « https://br.wiktionary.org/w/index.php?title=petra_an_diaoul&oldid=204504 »\nKemmoù diwezhañ degaset d'ar bajenn-mañ d'an 4 Eos 2015, da 09:39.


Júu ʼmɨ́ɨ e cacuo fidiée Romanos 1\nJúuˆ e to̱o̱˜ fɨˊ ni˜ jiˋ quiáꞌˉ Paaˉ e catɨ́ɨngˉ dseaˋ seengˋ fɨˊ ROMA\n1 Jnea˜ Paaˉ lɨ́ɨnˊn jaangˋ dseaˋ i̱ jmóoˋ lají̱i̱ꞌ˜ e iing˜ Dseaˋ Jmáangˉ. Jo̱ Fidiéeˇbingꞌ i̱ catǿꞌˆ jnea˜ e laco̱ꞌ caꞌuíinˉn jaangˋ dseaˋ apóoˆ i̱ óoˋ ta˜ quiáꞌrˉ jo̱guɨ caguíñꞌˋ jnea˜ e laco̱ꞌ niguiaaˉ júuˆ quiáꞌˉ Dseaˋ Jmáangˉ quiáꞌˉ jial laangˋ dseaˋ jee˜ jaléꞌˋ dseeˉ quiáꞌrˉ.\n2 Jo̱ nɨcajméebˋ Fidiéeˇ júuˆ quiáꞌˉ jaléꞌˋ e júuˆ quiáꞌˉ Dseaˋ Jmáangˉ na lamɨ˜ jéengˊguɨ laꞌeáangˊ có̱o̱ꞌ˜ jaléꞌˋ jiˋ e cajmeꞌˊ jaléngꞌˋ dseaˋ i̱ nɨcaféꞌˋ cuaiñ˜ quiáꞌrˉ malɨɨ˜guɨ eáangˊ. 3-4 Jo̱ e júuˆ jo̱ féꞌˋ cuaiñ˜ quiáꞌˉ Fíiˋnaaꞌ Dseaˋ Jmáangˉ i̱ lɨ́ɨngˊ Jó̱o̱ˊ Fidiéeˇ. Jo̱ dseaˋ do cajárˉ fɨˊ jmɨgüíˋ la e lɨ́ɨiñˊ jaangˋ dseaˋ jmɨgüíˋ, dsʉco̱ꞌ lɨ́ɨiñˊ dseaˋ sɨju̱ˇ dseata˜ Davíꞌˆ. Dsʉꞌ cajmijnéengˋ Fidiéeˇ e laꞌeáangˊ có̱o̱ꞌ˜ Jmɨguíˋ quiáꞌrˉ ꞌñiaꞌˊbre e Fíiˋnaaꞌ Dseaˋ Jmáamˉbingꞌ lɨ́ɨngˊ i̱ Jó̱o̱rˊ camɨ́ɨngꞌ˜ i̱ dsíngꞌˉ ꞌgøngꞌˊ do. Jo̱ cajmijnéeiñˋ lajo̱ ie˜ lamɨ˜ cajmijí̱i̱ꞌ˜tu̱r i̱ Jó̱o̱rˊ do jee˜ jaléngꞌˋ ꞌlɨɨ˜.\n5 Jo̱ laꞌeáangˊ có̱o̱ꞌ˜ Dseaˋ Jmáangˉ, jo̱guɨ uíiꞌ˜ e eáangˊ guiúngˉ Fidiéeˇ, jo̱baꞌ cacuøꞌrˊ jnea˜ e ta˜ laniingˉ la e caꞌuíinˉn jaangˋ dseaˋ apóoˆ quiáꞌrˉ. Jo̱ lɨ́ɨnˊn lajo̱ e laco̱ꞌ niguiaaˉ júuˆ quiáꞌrˉ jee˜ jaléngꞌˋ dseaˋ jmɨgüíˋ, jo̱ lajo̱baꞌ nijáꞌˉ líingˋ dseaˋ jo̱guɨ nijmérˉ nʉ́ʉꞌr˜ e júuˆ quiáꞌˉ dseaˋ do. 6 Jo̱ jee˜ jaléngꞌˋ i̱ dseaˋ íˋ quíimꞌ˜ ꞌnʉ́ꞌˋ cajo̱, dseaˋ i̱ catǿꞌˆ Fidiéeˇ e laco̱ꞌ caꞌuíingˉnaꞌ dseaˋ quiáꞌrˉ. 7 Jo̱ e jiˋ la catɨ́ɨngˉ ꞌnʉ́ꞌˋ, dseaˋ rúꞌˋnaaꞌ dseaˋ quiáꞌˉ Dseaˋ Jmáangˉ i̱ seengˋ fɨˊ na fɨˊ Roma. Jo̱ eáamˊ ꞌneáangˋ Fidiéeˇ ꞌnʉ́ꞌˋ jo̱guɨ nɨcaguíñꞌˋ ꞌnʉ́ꞌˋ e niꞌuíingˉnaꞌ dseángꞌˉ dseaˋ quiáꞌrˉ. Jo̱ mɨ́ɨꞌ˜ɨ Tiquíˆiiꞌ Fidiéeˇ có̱o̱ꞌ˜guɨ Fíiˋnaaꞌ Dseaˋ Jmáangˉ e niꞌɨ́rˉ güeaꞌˆ quiáꞌrˉ jee˜ jaléngꞌˋ ꞌnʉ́ꞌˋ, jo̱guɨ e nicuǿꞌrˉ ꞌnʉ́ꞌˋ e seengˋnaꞌ juguiʉ́ˉ júuˆ røøˋ.\nLajeeˇ e iing˜ Paaˉ dsiꞌeer˜ dseaˋ quiáꞌˉ Dseaˋ Jmáangˉ i̱ seengˋ fɨˊ Roma\n8 Jo̱ laꞌuii˜ júuˆ quiéˉe e fɨ́ɨˉguɨ́ɨ ꞌnʉ́ꞌˋ, dseaˋ rúꞌˋnaaꞌ dseaˋ quiáꞌˉ Dseaˋ Jmáangˉ, quiáꞌˉ e cuǿøˆø guiꞌmáangꞌˇ Fíiˋi Fidiéeˇ uii˜ quíiˉnaꞌ lajɨɨngˋnaꞌ laꞌeáangˊ có̱o̱ꞌ˜ Fíiˋnaaꞌ Dseaˋ Jmáangˉ, dsʉco̱ꞌ fɨˊ la fɨˊ na féꞌˋ dseaˋ jial e jáꞌˉ lɨ́ɨngˋnaꞌ júuˆ quiáꞌˉ Dseaˋ Jmáangˉ e carˋ ngocángˋ óoˊnaꞌ. 9 Jo̱ guiʉ́bˉ nɨñiˊ Fidiéeˇ e laco̱o̱ˋ ya̱ꞌˊ mɨ˜ fǿnꞌˋnre, mɨ́ɨꞌ˜ɨre uii˜ quíiˉnaꞌ. Jo̱ jnea˜ jmóoˋo dseángꞌˉ e ngocángˋ dsiiˉ lají̱i̱ꞌ˜ e iing˜ dseaˋ do e guiaaˉ e júuˆ quiáꞌˉ i̱ Jó̱o̱rˊ Dseaˋ Jmáangˉ do. 10 Jo̱guɨ mɨ́ɨꞌ˜bɨ́ɨ yejí̱ˆ Fidiéeˇ cajo̱ e song e iáangˋ dsíirˊ e nicuǿꞌrˉ jnea˜ fɨˊ, jo̱baꞌ ninii˜i e niꞌeeˇe ꞌnʉ́ꞌˋ jóng. 11 Jo̱ eáamˊ iin˜n e nijmee˜e lajo̱ e laco̱ꞌ cuǿøngˋ e nijmɨcó̱o̱ꞌ˜o̱ ꞌnʉ́ꞌˋ có̱o̱ꞌ˜ jaléꞌˋ e guiʉ́ˆ e ngɨ́ɨngˋnaaꞌ e cuøꞌˊ Fidiéeˇ jneaa˜aaꞌ laꞌeáangˊ có̱o̱ꞌ˜ Jmɨguíˋ quiáꞌrˉ. Jo̱ laꞌeáangˊ có̱o̱ꞌ˜ jaléꞌˋ e jo̱baꞌ e nisíngꞌˉguɨꞌ teáˋ fɨˊ guiʉ́ˉ có̱o̱ꞌ˜ Dseaˋ Jmáangˉ; 12 jo̱ laco̱ꞌ cuǿøngˋ fáꞌˆa e nijmɨcó̱o̱ꞌ˜guɨ rúꞌˋnaaꞌ laꞌeáangˊ e jáꞌˉ lɨ́ɨˋnaaꞌ júuˆ quiáꞌˉ Dseaˋ Jmáangˉ.\n13 Jo̱ eáamˊ iin˜n e ñíˆnaꞌ, dseaˋ rúꞌˋnaaꞌ dseaˋ quiáꞌˉ Dseaˋ Jmáangˉ, e jmiguiʉbˊ ya̱ꞌˊ nɨcaꞌɨ́ˋ dsiiˉ e ninii˜i fɨˊ na e niꞌeeˇe ꞌnʉ́ꞌˋ, dsʉꞌ cartɨˊ lana jmiguiʉbˊ e nɨcajníingˊ quiéˆe, jo̱baꞌ jaˋ mɨˊ calɨ́ˉ faꞌ e nɨcagáˉa fɨˊ na. Jo̱ uiing˜ quiáꞌˉ e ninii˜i fɨˊ na e laco̱ꞌ nijmɨcó̱o̱ꞌ˜o̱ jaléngꞌˋ i̱ dseaˋ na e laco̱ꞌ niꞌuíiñˉ dseaˋ quiáꞌˉ Dseaˋ Jmáangˉ lɨ́ꞌˆ laco̱ꞌ jí̱i̱ꞌ˜ e nɨcalɨ́ˉ fɨˊ góoˋ dseaˋ lɨ˜ jiéꞌˋ. 14 Co̱ꞌ ꞌnéˉ e niguiaaˉbaa júuˆ quiáꞌˉ Dseaˋ Jmáangˉ jee˜ jaléngꞌˋ dseaˋ i̱ neáangˊ fɨˊ góoˋ dseaˋ có̱o̱ꞌ˜guɨ jaléngꞌˋ dseaˋ i̱ neáangˊ fɨˊ jee˜ móꞌˋ lɨ˜ huí̱i̱ˉ, jo̱guɨ jee˜ jaléngꞌˋ dseaˋ i̱ tɨɨngˋ jiˋ có̱o̱ꞌ˜guɨ jee˜ dseaˋ i̱ jaˋ lɨ́ɨngˊ lajo̱; 15 jo̱baꞌ dsíngꞌˉ iin˜n e ninii˜i fɨˊ na fɨˊ Roma e laco̱ꞌ niguiaaˉ júuˆ quiáꞌˉ Dseaˋ Jmáangˉ jee˜ jaléngꞌˋ ꞌnʉ́ꞌˋ, dseaˋ neáangˊnaꞌ fɨˊ na.\nJial ꞌgøngꞌˊ júuˆ quiáꞌˉ Dseaˋ Jmáangˉ\n16 Jo̱ fɨ́ɨˉguɨ́ɨ ꞌnʉ́ꞌˋ, dseaˋ rúꞌˋnaaꞌ dseaˋ quiáꞌˉ Dseaˋ Jmáangˉ, jnea˜ dseángꞌˉ eáamˊ nɨta˜ dsiiˉ có̱o̱ꞌ˜ júuˆ quiáꞌˉ Dseaˋ Jmáangˉ, co̱ꞌ laꞌeáangˊ có̱o̱ꞌ˜ e júuˆ ꞌgøngꞌˊ do nɨquɨ́ɨꞌ˜ Fidiéeˇ jmɨɨ˜ e nileáiñˉ jaléngꞌˋ dseaˋ jee˜ jaléꞌˋ dseeˉ quiáiñꞌˉ. Jo̱ laꞌuii˜ catɨ́ɨngˉ lajo̱ jaléngꞌˋ dseaˋ Israel, jo̱guɨ lajo̱bɨ cajo̱ jaléngꞌˋ dseaˋ i̱ jaˋ lɨ́ɨngˊ lajo̱. 17 Jo̱ e júuˆ quiáꞌˉ Dseaˋ Jmáangˉ na eꞌˊ jneaa˜aaꞌ e nɨcaꞌíngꞌˋ Fidiéeˇ jneaa˜aaꞌ e lɨ́ɨˊnaaꞌ dseaˋ i̱ jaˋ røøngˋ dseeˉ fɨˊ quinirˇ laꞌeáangˊ e jáꞌˉ lɨ́ɨˋnaaꞌ júuˆ quiáꞌrˉ, jo̱ joˋ eeˋ ꞌnéˉ jmóˆguɨ́ɨꞌ e jiéꞌˋguɨ, co̱ꞌ lalab féꞌˋ fɨˊ ni˜ jiˋ quiáꞌrˉ: “Jo̱ laꞌeáangˊ e jáꞌˉ lɨ́ɨngˋ jaangˋ dseaˋ júuˆ quiáꞌˉ Fidiéeˇ, jo̱baꞌ Fidiéeˇ íñꞌˋ i̱ dseaˋ íˋ e lɨ́ɨiñˊ jaangˋ dseaˋ i̱ jaˋ røøngˋ dseeˉ fɨˊ quinirˇ.”\nJalémꞌˋ dseaˋ jmɨgüíˋ óorˋ dseeˉ\n18 Jo̱ nɨneeˇ jǿøˆbaaꞌ e Fidiéeˇ i̱ guiing˜ fɨˊ ñifɨ́ˉ, íbˋ i̱ guíingˉ quiáꞌˉ jaléꞌˋ e jaˋ dseengˋ có̱o̱ꞌ˜guɨ jaléꞌˋ e ꞌlɨꞌˆ e jmóoˋ dseaˋ, dsʉco̱ꞌ có̱o̱ꞌ˜ jaléꞌˋ e ꞌlɨꞌˆ e jmóoˋ jaléngꞌˋ i̱ dseaˋ íˋ, jnɨ́ɨiñˊ quiáꞌˉ jaléngꞌˋ dseaˋ rúiñꞌˋ i̱ iing˜ nilɨcuíiˋ júuˆ seaˋ contøøngˉ quiáꞌˉ Fidiéeˇ. 19 Co̱ꞌ lajaléꞌˋ e cuǿøngˋ nilɨñiˊ dseaˋ quiáꞌˉ Fidiéeˇ, guiʉ́bˉ nɨñiˊ jaléngꞌˋ i̱ dseaˋ íˋ, co̱ꞌ ꞌñiabꞌˊ Fidiéeˇ nɨcajméerˋ e nɨcalɨñiˊ jaléngꞌˋ dseaˋ jmɨgüíˋ lajaléꞌˋ e jo̱. 20 Co̱ꞌ lají̱i̱ꞌ˜ latɨˊ mɨ˜ canaangˋ uiiñ˜ jmɨgüíˋ, lají̱i̱ꞌ˜ e lɨ́ɨngˊ Fidiéeˇ e jaˋ quɨ́ɨꞌ˜ dseaˋ jmɨɨ˜ nilɨñirˊ, faꞌ la e ꞌgøiñꞌˊ e seaˋ lata˜ jo̱guɨ e dseángꞌˉ jí̱i̱ꞌ˜ íˋbre lɨ́ɨiñˊ Fidiéeˇ, jo̱ lajaléꞌˋ e jo̱ cuǿøngˋ nilɨñiˊ dseaˋ laꞌeáangˊ có̱o̱ꞌ˜ jaléꞌˋ e nɨcajméerˋ fɨˊ laꞌúngˉ fɨˊ jmɨgüíˋ. Jo̱baꞌ jaléngꞌˋ i̱ dseaˋ íˋ jaˋ cuǿøngˋ faꞌ e niféꞌrˋ e jaˋ calɨñirˊ e seengˋ Fidiéeˇ. 21 Jo̱ nañiˊ faꞌ nɨñiˊbre e seengˋ Fidiéeˇ, dsʉꞌ jaˋ cajmɨꞌgórˋ dseaˋ do laco̱ꞌ catɨ́ɨngˉ, o̱ꞌguɨ cacuøꞌrˊ dseaˋ do guiꞌmáangꞌˇ có̱o̱ꞌ˜ jaléꞌˋ e guiʉ́ˆ e nɨcajméeˋ dseaˋ do. Dsʉꞌ o̱ꞌ lajo̱, co̱ꞌ lɨ́ꞌˆ lɨˊ ɨˊ dsíirˊ jmangꞌˉ júuˆ e jaˋ uiing˜ seabˋ, jo̱guɨ nɨcajnɨ́ɨbˉ moguir˜ faꞌ e niꞌɨ́ˉ dsíirˊ jaléꞌˋ e guiʉ́ˉ. 22 Co̱ꞌ féꞌrˋ yaaiñ˜ e lɨ́ɨiñˊ dseaˋ i̱ tɨɨngˋ eáangˊ, dsʉꞌ o̱ꞌ jáꞌˉ lajo̱, co̱ꞌ í̱i̱bˊ lɨ́ɨiñˊ. 23 Dsʉco̱ꞌ joˋ jmiféiñꞌˊ Fidiéeˇ i̱ ꞌgøngꞌˊ i̱ seengˋ carˋ ngongɨ́ɨˋ jmɨɨ˜, jo̱ nɨcanaaiñˋ cajmeáaiñˋ diée˜ quiáꞌrˉ có̱o̱ꞌ˜ guóorˋ i̱ lɨɨng˜ la lɨ́ɨngˊ dseaˋ jmɨgüíˋ o̱si i̱ lɨɨng˜ la lɨ́ɨngˊ ta̱ˊ é, o̱si i̱ lɨɨng˜ la lɨ́ɨngˊ jóꞌˋ quiʉ̱́ˋ tɨɨˉ é, o̱si i̱ lɨɨng˜ la lɨ́ɨngˊ jaléngꞌˋ jóꞌˋ i̱ dsijñúungˋ uǿˉ é; jo̱ lajaléngꞌˋ íbˋ i̱ cajmiféiñꞌˊ e lafaꞌ e nijmiféiñꞌˊ Fidiéeˇ.\n24 Jo̱ uíiꞌ˜ e jmóoˋ i̱ dseaˋ do jaléꞌˋ e ꞌlɨꞌˆ do, jo̱baꞌ Fidiéeˇ nɨcatiúumˉbre jaléngꞌˋ íˋ e laco̱ꞌ nijméiñꞌˉ do jaléꞌˋ e ꞌlɨꞌˆ jo̱ e lɨ́ˋ dsíirˊ, co̱ꞌ eáamˊ gaˋ beángꞌˊ dseeˉ yaaiñ˜ lajeeˇ laꞌóꞌˋ yaaiñ˜. 25 Dsʉꞌ lafaꞌ e nijmitir˜ lají̱i̱ꞌ˜ e júuˆ quiáꞌˉ Fidiéeˇ e seaˋ contøøngˉ, jo̱ lɨco̱ꞌ jmitir˜ lají̱i̱ꞌ˜ júuˆ e o̱ꞌ jábꞌˉ, jo̱guɨ jmɨꞌgórˋ jo̱guɨ jmiféiñꞌˊ lají̱i̱ꞌ˜ e seaˋ fɨˊ jmɨgüíˋ e cajméeˋ Fidiéeˇ e lafaꞌ e nijmiféiñꞌˊ ꞌñiaꞌˊ Fidiéeˇ i̱ cajméeˋ jaléꞌˋ e jo̱. Co̱ꞌ jí̱i̱ꞌ˜ dseaˋ íbˋ i̱ catɨ́ɨngˉ i̱ nijmiféngꞌˊ dseaˋ carˋ ngongɨ́ɨˋ jmɨɨ˜. Jo̱ lajo̱b ꞌnéˆ líˋ.\n26 Jo̱ uíiꞌ˜ e jmóoˋ jaléngꞌˋ i̱ dseaˋ do lajo̱, jo̱baꞌ Fidiéeˇ nɨcatiúumˉbreiñꞌ do e laco̱ꞌ nijméiñꞌˉ jaléꞌˋ e ꞌlɨꞌˆ e lɨ́ˋ dsíiñꞌˊ do e quɨ́ꞌˉ tɨ́ɨiñˋ jmóorˋ. Dsʉco̱ꞌ la quie̱ˊ cartɨˊ jaléngꞌˋ dseamɨ́ˋ nɨcatʉ́ˋbre lají̱i̱ꞌ˜ e catɨ́ɨngˉ jmóorˋ có̱o̱ꞌ˜ jaléngꞌˋ dseañʉꞌˋ, jo̱ nɨcanaaiñˋ jmóorˋ lajo̱ lajeeˇ laꞌóꞌˋ dseamɨ́ɨiñˉ. 27 Jo̱guɨ lajo̱bɨ cajo̱ cajméeˋ jaléngꞌˋ dseañʉꞌˋ, nɨcatʉ́ˋbre lají̱i̱ꞌ˜ e catɨ́ɨngˉ jmóorˋ có̱o̱ꞌ˜ jaléngꞌˋ dseamɨ́ˋ, jo̱ nɨcanaaiñˋ e joˋ téeiñˉ yaaiñ˜, co̱ꞌ nɨjmóorˋ lají̱i̱ꞌ˜ e jaˋ catɨ́ɨngˉ nijmérˉ lajeeˇ laꞌóꞌˋ dseañuiñꞌˋ. Jo̱ laꞌóꞌˋ dseañumꞌˋbre nɨjmóorˋ lají̱i̱ꞌ˜ e ꞌlɨꞌˆ rúiñꞌˋ, jo̱baꞌ fɨˊ ngúuˊ táamˋ jaléngꞌˋ i̱ dseaˋ laꞌíˋ íñꞌˋ iihuɨ́ɨˊ e jáaˊ quiáꞌˉ Fidiéeˇ uíiꞌ˜ e jmóorˋ jaléꞌˋ e ꞌlɨꞌˆ lajo̱.\n28 Jo̱ co̱ꞌ joˋ iing˜guɨ dseaˋ faꞌ e nijmicuíiñˋ Fidiéeˇ, jo̱baꞌ Fidiéeˇ nɨcatiúumˉbre jaléngꞌˋ íˋ, jo̱ joˋ jnɨ́ɨiñˊ quiáiñꞌˉ do e niꞌɨ́ˉ dsíiñꞌˊ jaléꞌˋ e ꞌlɨꞌˆ e jáˉ dsíiñꞌˊ, jo̱ có̱o̱ꞌ˜ jaléꞌˋ e ɨˊ dsíiñꞌˊ do canaangˋ jmóorˋ jaléꞌˋ e jaˋ dseengˋ e jaˋ catɨ́ɨngˉ nijmérˉ. 29 Jo̱ jaléngꞌˋ i̱ dseaˋ íˋ jmóorˋ lajɨˋ íingꞌ˜ e jaˋ dseengˋ e seaˋ fɨˊ jmɨgüíˋ, jo̱guɨ jmóorˋ lajɨˋ íingꞌ˜ e lɨ́ˋ dsíiˊ ngúuˊ táaiñˋ, jo̱guɨ eáamˊ jmáiñꞌˋ gaˋ jaléngꞌˋ dseaˋ rúiñꞌˋ, jo̱guɨ eáamˊ dsihuɨ́ɨiñˊ quiáꞌˉ jaléngꞌˋ dseaˋ rúiñꞌˋ, jo̱guɨ jmóorˋ ta˜ jngangꞌˊ jaléngꞌˋ dseaˋ rúiñꞌˋ, jo̱guɨ jmóorˋ ta˜ tɨ́ɨngˊ, jo̱guɨ jmɨgǿøiñˋ dseaˋ rúiñꞌˋ, jo̱guɨ contøømˉ ɨˊ dsíirˊ e gaˋ quiáꞌˉ dseaˋ rúiñꞌˋ, jo̱guɨ jmóorˋ ta˜ quie̱ˊ adseeˋ, 30 jo̱guɨ féꞌrˋ júuˆ gaˋ quiáꞌˉ jaléngꞌˋ dseaˋ rúiñꞌˋ, jo̱guɨ ꞌníꞌˋ níimˉbre Fidiéeˇ, jo̱guɨ jaˋ ɨꞌˋ lɨ́ɨiñˉ có̱o̱ꞌ˜ jaléꞌˋ e gaˋ e jmóorˋ, jo̱guɨ féꞌrˋ júuˆ róoˉ uii˜ quiáꞌrˉ yaaiñ˜, jo̱guɨ eáamˊ jmɨjløngꞌˆ yaaiñ˜ jee˜ jaléngꞌˋ dseaˋ rúiñꞌˋ, jo̱guɨ ꞌnóꞌrˊ jial nijmiꞌuíiñˉ jaléꞌˋ e jaˋ dseengˋ, jo̱guɨ jaˋ jmóorˋ nʉ́ʉꞌr˜ lají̱i̱ꞌ˜ ta˜ quiʉꞌˊ dseaˋ cǿøngꞌ˜ quiáꞌrˉ, 31 jo̱guɨ jaˋ iiñ˜ e ningáiñꞌˋ lɨ́ꞌˆ doñiˊ eeˋ e guiʉ́ˉ, o̱ꞌguɨ jmitir˜ jaléꞌˋ júuˆ e féꞌrˋ, jo̱guɨ jaˋ ꞌneáaiñˋ jaléngꞌˋ dseaˋ rúiñꞌˋ, jo̱guɨ jaˋ tɨɨiñˋ íiñˉ dseeˉ quiáꞌˉ jaléngꞌˋ dseaˋ rúiñꞌˋ o̱ꞌguɨ fɨꞌˋ lɨ́ɨiñˉ jí̱i̱ꞌ˜ jaangˋ dseaˋ rúiñꞌˋ cajo̱. 32 Jo̱ jaléngꞌˋ i̱ dseaˋ laꞌíˋ nɨñiˊbre guiʉ́ˉ e Fidiéeˇ nɨcacuørˊ júuˆ quiáꞌrˉ e doñiˊ i̱i̱ˋ dseaˋ i̱ jmóoˋ lajo̱, dseángꞌˉ ꞌnéˉ e nijúumˉbre. Dsʉꞌ jaˋ eeˋ lɨ́ɨˊ e nɨñirˊ lajo̱, dsʉꞌ mɨˊ ꞌnooˋbɨ jmóorˋ jaléꞌˋ e jaˋ dseengˋ lajo̱, jo̱ jɨˋguɨ cartɨˊ iáangˋ dsíiˊbre mɨ˜ jmóoˋ jaléngꞌˋ dseaˋ jiéngꞌˋ e gaˋ lajo̱.


Leisure Suit Larry: Box Office Bust - Wikipedia\nLeisure Suit Larry: Box Office Bust zo ur c'hoari video avantur sevenet gant Team17 hag embannet gant Codemasters war Microsoft Windows, Xbox 360 ha PlayStation 3. Embannet e oa bet d'ar 27 a viz Meurzh 2009 e Norzhamerika. An eizhvet c'hoari eo en heuliad c'hoarioù Leisure Suit Larry, hag an hini kentañ en heuliad o vezañ embannet war ar c'hoñsolennoù 7vet remziad. Kemennet e oa bet an embannadur d'ar 17 a viz Genver 2008 dre gazetennoù arbennikaet war ar c'hoarioù video.\nAr filmig tañva a oa bet embannet d'ar 16 a viz C'hwevrer 2008 dre Gametrailers.com. Kroget e oa bet un adsevel evit ar Wii ha da vezañ embannet e oa daou viz goude an embann HD eus ar c'hoari. Ken fall e oa bet degemeret ar c'hoari ma voe paouezet al labour.\nFilmig tañva ar c'hoari\nAdtapet diwar « https://br.wikipedia.org/w/index.php?title=Leisure_Suit_Larry:_Box_Office_Bust&oldid=1833495 »\nKemmoù diwezhañ degaset d'ar bajenn-mañ d'an 12 Ebr 2019, da 10:43.


Pajenn:Perrot - Bue ar Zent.djvu/767 - Wikimammenn\nPajenn:Perrot - Bue ar Zent.djvu/767\nar chapeled koad he devoa bet digant sant Visant Ferrier.\nEiz vla goude, er bla 1441, e oe grêt gant lid bras he eured gant an ôtrou Per, hag en deiou war-lerc’h, ar priejou neve a yeas da chom da gastel Gwengamp .\nNao bla goude, da varo an ôtrou Fransez I, e pignjont war drôn Breiz.\nFranseza a dôle evez evit na vije roët ar c’hargou nemet d’ar re oa barrek d’en em denn enne ; he brasan c’hoant oa gwelet holl lezennou an Iliz miret en he dukach ; ne oa ket jalet da welet lakat truajou neve war ar bobl. P’en em vodas holl bennou-bras Breiz en Gwened, er bla 1451, e oa darn hag a lavare e oa peuc’h er vro eur pennad a oa, e kreske an arc’hant e-touez an dud, hag e oa mat kreski ive an truajou, gant aon, pa vijent re en o êz, n’halljed mui dont a benn aneze.\nAn dukez vat a ziskouezas e oa dever kentan ar brinsed gwellât stad ar re a oa dindanne ha nan pinvidikât an dud piz gant c’houezen ha gwad ar bobl. Lakat a reas ar gwir da vezan trec’h d’an dislealded, ha setu perak e ve lavaret :\nDaoust d’ar re fall, ar Bobl, en Breiz, a yeas war well,\nEn amzer an duk Per hag e bried santel.\nD’ar 17 a viz gouere 1453, ar Zôzon a oe trec’het en Kastilhon gant ar C’hallaoued skoazellet gant ar Vretoned, ha dreist-oll gant ar pedennou birvidik a lakas an dukez ober dre Vreiz evit goulenn ar viktor-ze.\nEr bla 1455, war c’houlenn duked Breiz, e oe laket hano Visant Ferrier war roll ar zent ; pa oe grêt en Gwened ar goueliou bras kentan en e enor, ar 5 a viz ebrel war-lerc’h, duk ha dukez Breiz a oa en penn o Bretoned o pedi en harz relegou ar zant neve.\nD’an 22 a viz gwengolo 1457, an ôtrou Per a varvas. He c’herent ha Loeiz XI, roue Frans, a glaskas, dre gaer ha dre heg, lakat Franseza da addimezi. N’halljont ket ;\n↑ JILI BREIZ. — Epad an amzer a dremenjont eno, e c’hoarvezas en Breiz eun darvoud skrijus a roas kalonad d’eze hag a lakas kanvou ’barz ar vro a-bez. Jili, o breur yaouank, a oa dimezet da Franseza Dinan, pinvidikan pennherez a oa en Breiz. Hogen, en lez o breur henan e oa deut da chom eun dijentil, e hano Arzur Montauban, c’hoant bras gantan ive kaout da bried ar Vreizadez pinvidik-se ; evit dont a benn eus e dôl, e tamallas Jili dirak e vreur, hag e roas d’ezan da gredi e oa en em glevet gant ar Zôzon evit diframman diwar e benn kurunen Breiz. Fransez a reas raktal serri ar prins yaouank, hag Arzur Montauban, goude bezan klasket e ampoezoni, a reas e vougan en e brizon, ar 25 a viz ebrel 1450, endra ma oa o ren e bempvet bla warn-ugent. Ar 17 a viz gouere war-lerc’h, an duk Fransez a varve en maner ar Genkiz, e-tal Gwened, rannet e galon o welet petra a oa c’hoarvezet gantan evit bezan selaouet re vuhan mouez eun tostenner(courtisan).\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/767&oldid=141073 »


Pajenn:Fenelon - Digweziou Telemaq mab Ulyss.djvu/58 - Wikimammenn\nPajenn:Fenelon - Digweziou Telemaq mab Ulyss.djvu/58\névit hen euna. Dreist oll né ancounac’haït nétra évit ma vézo gwirion, madélézuz, hag aqétuz da dével war ar péz a dlé béza cuzet. Piou bennag a lavar eur gaou né d’éo qét dign da véza niveret gant an dud ; ha piou bennag né oar qét tével war ar péz a dlé béza cuzet né déo qét dign da réna.\nDanévelli a ran déoc’h ar c’hompziou-zé, abalamour ma’z int bét lavaret din aliez gwéach, ha m’ho deuz tréantet doun em galoun : ho lavaret a ran din aliez. Mignoned va zad ho dévoé aqet d’am boaza abred da dével war ar péz a oa roet din é cuz : é oan c’hoaz bianiq, hag é tanévellent din ar poan ho dévoa ô wélet en dro d’am vam, an orgédérien fall ho dévoa c’hoant d’hé eureuji. Evel-sé éz oant ganén ével ma vijen bét neuzé eun den a reiz hag a boell vad : compz a rent din euz ar brassa graou ; réi a rent din da anaout ar péz a oa bét résolvet évit pellaat an dud-zé : dré-zé é créden béza neuzé eun den braz. Biscoaz n’em euz lavaret guér ébet hén divijé allet disculia ar péz a oa bét roet din é cuz. Aliez é clasqent laqaat ac’hanoun da gompza, ô venna né alfé qét eur bugel, pini hén défé gwélet, pé clévet eun dra bennag, en em guenderc’hel : hoguen gouzout a ren respont dézo ervad hép lavaret gaou, hag hép disqi dézo ar pez né dlien qét lavaret.\n↑ E brezoneq tréfoet : an amourouzed.\nAdtapet diwar « https://br.wikisource.org/w/index.php?title=Pajenn:Fenelon_-_Digweziou_Telemaq_mab_Ulyss.djvu/58&oldid=116718 »\nKemmoù diwezhañ degaset d'ar bajenn-mañ d'an 1 Gou 2018, da 10:18.


Brothers : A Tale of Two Sons | Soubenn ar geek\n« Genre : indéfini ?\nBrothers : A Tale of Two Sons a zo ur c’hoari berr a-walc’h da c’hoari gant un dornell dre ret. Brav eston eo ar skeudennoù ha plijus ar sonerezh, evel reoù ur gontadenn pe ur film faltazi a-feson.\nNaia ha Naii (pe Nayi?) a zo daou vreur. Marvet eo o mamm n’eus ket keit-se zo ha klañv bras eo o zad. Ret eo dezho mont da glask louzou evitañ. Asambles e treuzfont a bep seurt lec’hioù evit kavout al louzou-se : kestell o kouezhañ en o foull, tachennoù brezel bet etre ramzed, skornegi ha me oar me.\nSimpl-tre eo an doare da c’hoari : pep breur a vez lakaet da vont war-raok gant un tu eus an dornell : an hini henañ gant ar stick kleiz (hag ar bluenn (gâchette) gleiz evit ober un dra bennak), memestra eus an tu dehou evit an hini yaouankañ. Ha setu tout. Ret e vo kenlabourat evit mont war-raok asambles. N’eus netra start er c’hoari, n’eus pech ebet pe dost, ha daou “enebour” hepken (bon, evel-just ez eus c’hoarvezet ur bug ral evidon en eil chabistr, met ne oa ket re start mont en tu-hont). Ret eo boaziañ da soñjal e vestronier un dudenn gant pep dorn met kalz gwashoc’h/startoc’h en defe gallet bezañ, aon em boa rak-se met n’eo ket diaes tamm ebet. Domaj eo zoken ne vefe ket startoc’h rak n’eus netra nevez goude ur mare, seblantout a ra anat ar pezh a zo d’ober ha ne vez ket prederiet kement-se (n’int ket luziadelloù, anat).\nUn toullad trofeoù a zo da gaout, traoù “ouzhpenn” red an istor. N’int ket start da gaout met ret eo soñjal enno, ar pezh a zo fentus a-walc’h (adgraet am eus ul lodenn eus ar c’hoari evit kaout anezho holl!).\nDipitet on bet gant plas ar merc’hed memestra, kavet ‘m eus tud all gant un tamm memes ali met ur c’hoari dic’hortoz e doare da c’hoari, plijus, brav ha fromus ouzhpenn.\nC’hoari avañtur evit 1 c’hoarier, diorroet gant Starbreeze Studios, embannet gant 505 Games. Da bellgargañ war an XBLA (X Box 360), PSN (Playstation 3) ha Steam (PC, gant un dornell dre ret) abaoe ar 7 a viz Eost 2013. PEGI 16+\nThis entry was posted on Genver 18, 2014 at 12:50 am and is filed under C'hoarioù video with tags beajiñ, faltazi, familh.\tYou can follow any responses to this entry through the RSS 2.0 feed. You can leave a response, or trackback from your own site.


Pajenn:Al Lae - Bilzic.djvu/130 - Wikimammenn\nPajenn:Al Lae - Bilzic.djvu/130\nNe oa ket hep abeg e lavare ar gwaz hasta affo : daou archer a ziskenne gra « Toull-ar-C’hirri » hag a zirede war-zu ar porz.\n— Daou archer, eme Bilzig en eur boleat.\nE zaou dremeniad o devoa gwelet anê.\n— Hast affo, pôtr !…\n— N’eo ket red d’ec’h kaout aon, ôtrou : ne dizfont ket ac’hanoc’h.\nHa Bilzig a bolee a nerz e gorf.\nAn archerien war penn ar c’haë a youc’he, tre ma c’hallent :\n— Ya, ya, bremaïk ! a lavare Bilzig en eur c’hoarzin. Bremaïk !… Aman ec’h an d’ho lakaat en douar, ôtrou : an trêz a zo kalet. Hastet affo mont da guz e Koad-ar-Zal pe e Koajou-ar-Jaou. An archerien ne vefont ket war ho lerc’h a-rôk eur pennad mat a amzer.\n— Dal ! pôtr, eme an ôtrou.\nHag an neus kinniget d’ean eur pez a zaou skoed.\n— Kemer, pôtr.\n— Ha bennoz Doue d’it, Bilzig ! eme an itron… Va gourc’hemennou da Vadelen.\n— « Tevel hag ober » : gant an tri c’hir-ze, pôtr, entre Montroulez, Lannuon ha Gwengamp, e kavi atao skoazell ha repu. Kenavo ha trugare !\nAn archerien gant Izabel war penn ar c’haë a grie war Bilzig :\n— Hast affo ! hast affo !…\nMet Bilzig ne oa ket ken presset se : ar mare a oa enep d’ean, ha c’hoant an nevoa ive da lezel an ôtrou hag an itron da ober eur pennad mat a hent a-rôk lakaat an daou archer da redek war o lerc’h. Bilzig forz ne rê eus an archerien : n’an nevoa ket ankouaet an tôliou gwialenn an nevoa tapet war e bensou e-barz sal vras prespital Lokirek evit ar per an nevoa bet tafeet.\n— Ha ! ha ! a vousc’hoarze ar pôtr, pep-hini d’e dro !\nPoan an neus bet Bilzig o poleat eneb ar mare. Evelkent ec’h erruas e-tal ar chaoser.\nAdtapet diwar « https://br.wikisource.org/w/index.php?title=Pajenn:Al_Lae_-_Bilzic.djvu/130&oldid=160051 »\nKemmoù diwezhañ degaset d'ar bajenn-mañ d'an 25 Ebr 2020, da 10:40.


Partido Socialista Galego (PSG) ("Strollad Sokialour Galiza") a oa ur strollad broadelour eus an tu kleiz bet krouet dre guzh e Galiza d'ar 23 a viz Eost 1963 gant Mario Orxajes Pita, Salvador Rei, Salvador García Bodaño, Xosé Luís Rodríguez Pardo, Cesáreo Saco, Manuel Caamaño ha Ramón Piñeiro.\nEmezeliñ a reas ouzh ar strollad nevez tud bet izili kozh eus ar Partido Galeguista ("Strollad Galizegour") evel Francisco Fernández del Riego, dilennet da brezidant ar strollad, hag ivez tud yaouank bet levezonet gant mennozhioù Ramón Piñeiro evel Xosé Manuel Beiras Torrado ha Ramón Lugrís.\nSkritell Emvod-meur 1977\nE 1965 e krog da embann e Perpinyà ar gelaouenn Adiante ("War-raok"), embannet adalek dende 1969 e Galiza dindan an anv Galicia Socialista ("Galiza Sokialour").\nE 1972 e voe dilennet Xosé Manuel Beiras da Sekretour-Meur ar PSG ha degemeret an deorienn bet diorroet gantañ anvet "trevadennouriezh diabarzh".\nE 1974 e kemer perzh PSG e Kendalc'h Sokialour Iberia a-gevet gant PSOE, Moviment Socialista de Catalunya, Partit Socialista del País Valencià hag an Unión Sindical Obreira.\nE 1975 e teuas da vezañ PSG Movimento Socialista Galego ("Luskad Sokialour Galiza").\nDa heul disoc'hoù fall ar mouezhiadegoù stad e 1977 hag ivez abalamour da levezon PSOE e sav tabut e diabarzh ar strollad ha leuskel a ra Beiras e bost a sekretour hag an izili hag a a save a-du gantañ a dosta muioc'h ouzh PSOE a oa bet krouet gante Colectivo Socialista-PSG, ennañ ur c'hant ezel bennak. Skarzhet e oant bet diouzh PSG da c'houde ha neuze ec'h ejont da emezeliñ er PSOE da vat.\nUnan eus an aozadurioù bet savet Unidade Galega (UG, "Unvaniezh Galiza") gante e oa PSG da-geñver ar mouezhiadegoù koulz evit Parlamant Spagn hag evit an tiez-kêr bet dalc'het e 1979. Nac'hañ a reas PSG avat kemer perzh gant peurrest ar strolladoù enbarzhiet en UG er poellgor gantañ da gefridi sevel ur raktres evit Statud Galiza.\nDa-geñver an Eil Emvod-meur e 1980 e oa bet votet a-enep endeuziñ PSG gant Partido Obreiro Galego (POG, "Strollad Micherour Galiza"), daoust ma save ar strollad a-du gant krouiñ Mesa de Forzas Políticas Galegas evit gallout kaozeal gant Bloque Nacional Popular Galego (BNPG, "Bloc'had Broadel Poblel Galiza"), diazezet war ar Bases constitucionais ("Diazezoù bonreizhel") embannet e 1976. Diwar an diviz-se hag a dalveze kement ha tostaat PSG ouzh BNPG e savas reuz er strollad ha meur a ezel a yeas kuit.\nDa-geñver mouezhiadegoù Galiza dalc'het e 1981 e oa bet savet ul listenn a-gevret etre PSG ha BNPG ha diwar-se e oa bet tapet gante tri dileuriad en holl, en o zouez un ezel eus PSG, Claudio González Garrido.\nPa oa bet krouet Bloque Nacionalista Galego (BNG, "Bloc'had Broadelour Galiza") e teuas da vezañ PSG unan eus an aozadurioù anavazet ez-ofisiel en e diabarzh. E 1983 e oa bet divizet gant PSG kuitaat BNG ha diwar an diviz-se ec'h a da get ar strollad dre ziviz lod eus an izili menel e diabarzh BNG dindan an anv Colectivo Socialista keit ha ma'c'h eas ar peurrest, gant Domingo Merino ouzh o fenn, d'en em deuziñ e-barzh Esquerda Galega e 1984 ha diwar-se e oa bet savet PSG-EG.\nAdtapet diwar « https://br.wikipedia.org/w/index.php?title=Partido_Socialista_Galego&oldid=1822575 »


Daouzekved pennad — I - Wikimammenn\nDaouzekved pennad — I\nR. Prud’homme, 1903 (p. 321-324)\n◄ Aïn-Karim, Gwengamp ha Lanrodek. — Dour frank ! — Distro eo pautred Jeriko ’Læc’h ma oe merzeriet sant Stefan. — Eur blei deut da vean danvad Oferen bred en Sant-Stefan. — Kenavo d’ar C’honsul ►\nEN JERUZALEM : NAVED HA DEKVED DEVEZ\n’Læc’h ma oe merzeriet sant Stefan. — Eur blei deut da vean danvad.\nD’ar yaou, an 12ed a Wengolo. — Hirie e laran ma oferen en iliz Sant-Stefan, a zo e-mæz ar gær, eun c’hart leo bihan euz dor Damaz. En tu an hanter-noz en em gav an nor-man, ar c’hæran euz re Jeruzalem. Evit enori al læc’h ma oa bet merzeriet ennan sant Stefan, e reaz an Impalaerez Eudoxia, pevar c’hant vla goude, sevel eno eun iliz-veur. Mes dont a reaz e-traou ’vel kalz a ilizo all, ar blavez 614, diskaret gant Kosroes, roue Bro-Bers.\nBean ’zo c’houæc’h pe zeiz vla ’boue ’zo bet kavet dindan an douar mein-aze euz mogerio an iliz-koz, ha palasto mouzaik euz he leuren.\nAr re o deuz græt ar gavaden-ze eo an Tado Dominikaned ’n eur zevel eur mouster war douar binniget Sant-Stefan. Eun iliz ive o deuz savet eno, eun iliz gaer, kaeran hini ’vo en Jeruzalem : na c’hortoz evit bean peurechuet nemet aluzenno ar gristenien.\nDindan an auter veur, en eur c’hao, e tiskoueer al læc’h ma oa bet brevet sant Stefan a daulio mein gant ar Judevien : d’ean da gentan eo digoueet an enor da skuilh e oad evid difenn ar fe gristen.\n’N eur bedi el læc’h-man n’hellan ket tremen hep sonjal e sant Paul, ma eil sant paeron, a zioalle o dilhad d’ar re ’oa o stlepel mein gant ar zant. D’ar c’houls-se n’o doa ket ar gristenien goasoc’h enebour evitan : sec’hed ’n efoa euz o goad.\nPiou ’n ije laret neuze e teuje, eun nebeud mizio goude, da gredi en Jezus-Krist, da garout ’nean muioc’h ’vit den, ha da brezek dre-holl e Aviel ? Mes Jezuz e-unan en em ziskoueaz d’ean war hent Damaz hag e c’halvaz d’ar gwir fe. Setu ’nean, diwar-ze, chenchet a-grenn.\nPa zistroaz goude da Jeruzalem ’vit gwelet sant Per, e tremenaz ’kichen al læc’h m’an efoa roet dorn d’ar re a laze sant Stefan : seblantout a ra d’in hen gwelet daoulinet eno, o skuilh daelo a geu hag a c’hlac’har.\n↑ Eur vouzaigen a zo eun daulen varellet a weler pe war voger pe war leuren hag a ya d’ober ’nei tammigo marbr pe wer a bep sort liou. Pa vent laket da *glotan ervad ha flouraet a ziavrez, e larfe ’nen eun daulen lien a ve bet ledet warni livaj eoulek gant gwispon eul liver ijinuz.\nAdtapet diwar « https://br.wikisource.org/w/index.php?title=Daouzekved_pennad_—_I&oldid=105303 »\nKemmoù diwezhañ degaset d'ar bajenn-mañ d'an 9 Eos 2017, da 17:01.


kemmadur dre galetaat - Wikeriadur\nDiwar an anv-kadarn kemmadur, an araogenn dre hag ar verb kaletaat.\n(Yezhadur) Kemmadur a ra da lizherennoù B, D ha G deroù ger treiñ e P, T ha K\nwar-lerc'h ar raganv-gour renet az (a-raok ur verb displeget) :\na) Ar mor a lavar d'ar martolod : Poagn ganin, me az pevo; diwall razon, me az peuzo ! — (Jules Gros, Le trésor du breton parlé Troisième Partie, 1974, p. 321.)\nwar-lerc'h an araogenn mesket ez :\na) — [...]. Setu penaos e em gomeri, mont a ri da di da dad-kaer da daou dorn 'n ez kodelloù. [...]. — (Fañch an Uhel, Kontadennoù ar Bobl/3, Al Liamm, 1988, p. 190.)\nb) E Syrena, marteze, ez pro Syrena ? — (Jarl Priel, Gwener ar Groaz, Al Liamm niv. 25, Meurzh - Ebrel 1951, p. 42.)\nch) An hent-se a zo ez torn deou (kleiz). — (Jules Gros, Le trésor du breton parlé Deuxième Partie, 1970, p. 134.)\nwar-lerc'h ar raganv-gour renet ho (a-raok ur verb displeget) :\na) — [...]. Hon-zeir ez omp merc'hed da roue ar Spagn, hag abaoe pemp bloaz al loen lous-se a zo nijet kuit gant ur garm spontus, pa en deus ho kwelet,hon dalc'h indan gazelge, en tri c'hastell, unan dir, hemañ eo hag un' all arc'hant, hag an drivet aour. [...]. — (Fañch an Uhel, Kontadennoù ar Bobl/1, Al Liamm, 1984, p. 18.)\nb) — [...], hag ez eo me, ha nann un all, en deus ho tennet ho-teir eus a indan veli ar jeanted ho talc'he en ur c'hastell kouevr, ur c'hastell arc'hant hag ur c'hastell aour. — (Fañch an Uhel, Kontadennoù ar Bobl/1, Al Liamm, 1984, p. 132.)\nch) — Doue d'ho pennigo, ma mab. — (Fañch an Uhel, Kontadennoù ar Bobl/3, Al Liamm, 1988, p. 111.)\nc'h) — [...]. Pa vezo red, me ho kalvo adarre. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 6.)\nd) « Dre c'hras Doue, va niz ! Hag heta a ran d'eoc'h ivez yec'hed ha prosperite. Met petra ho tegas ? » — (Jakez Riou, Troiou-Kamm Alanig al Louarn I, Gwalarn niv. 89, Ebrel 1936, p. 38.)\nwar-lerc'h an anv-gwan perc'hennañ ho :\na) — Hag ho preur yaouank Arzhur, pelec'h emañ ivez ? — (Fañch an Uhel, Kontadennoù ar Bobl/1, Al Liamm, 1984, p. 22.)\nb) — Lazhet am eus ho taouzek tad a Frañs ! — (Fañch an Uhel, Kontadennoù ar Bobl/1, Al Liamm, 1984, p. 46.)\nch) — Aes e oa ho kwele ma merc'hig ? a c'houlennas c'hoazh. — (Fañch an Uhel, Kontadennoù ar Bobl/1, Al Liamm, 1984, p. 83.)\nc'h) — Touer Doue, serrit ho kinou gand aoun na gouesfe varnomp tan an env. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 64.)\nd) — [...] : Ho polontez ha bolontez Doue ra vezo great! — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 175.)\ne) « [...]. Eun arme emaoc'h en-dro d'in, hag a-enep d'in, ha n'oc'h ket gwall sur e chomin etre ho taouarn. [...] ? — (Jakez Riou, Troiou-Kamm Alanig al Louarn I, Gwalarn niv. 89, Ebrel 1936, p. 56.)\n↑ Kensonennoù tarzh mouezhiet.\n↑ Kensonennoù tarzh divouezh.\ngalleg : mutation durcissante (fr) benel , renforcement (fr) gourel\nkembraeg : treiglad caled (cy) gourel\nkerneveureg : treylyans kales (kw) gourel\nsaozneg : hard mutation (en)\nskoseg : cruadhachadh (gd) gourel\nAr pennad « kemmadur dre galetaat » e-barzh Wikipedia\nAdtapet diwar « https://br.wiktionary.org/w/index.php?title=kemmadur_dre_galetaat&oldid=315292 »\nGeriaoueg vrezhonek ar yezhadur\nKemmoù diwezhañ degaset d'ar bajenn-mañ d'an 16 Mae 2021, da 12:43.


Mari Vorgan - Wikipedia\nPajenn gentañ golo al levr bet adembannet e 1975\nMari Vorgan zo ur romant brezhoneg gant Roparz Hemon embannet e 1962.\nE 1947-1948 e oa bet skrivet gantañ, en Iwerzhon, met n'eo nemet e 1962 e oa bet embannet gant Al Liamm, kent bezañ adembannet gant an hevelep ti-embann e miz Here 1975.\nUr romant leun a faltazi eo, diwar-benn un deizlevr bet adkavet dre zegouezh. 4 daneveller a zo er romant : Roparzh Hemon e-unan (moarvat), ur mezeg, ofiser ar yalc'h ur vag ma oa ar mezeg hag ur vorganez, Levenez hec'h anv.\nEus Brest betek Brazil en ur dremen dre Naoned, Bourc'h-Baz pe c'hoazh Vigo hag ar C'hap glas ez aer a-hed danevell ar mezeg a zo o kas ur c'hlask diziwezh.\nN'eo ket sklaer avat pegoulz eo c'hoarvezet ar pezh a zo skrivet en deizlevr. N'eus nemet e fin al levr e lenner ur bloavezh ne c'hell ket bezañ hini an darvoudoù a zo meneget el levr (rak e-leizh a alc'hwezioù a zo el levr evit lakaat da gompren e vije c'hoarvezet ar pezh a zo un drama etre an 18vet kantved hag an 19vet kantved) : 1947-1948 eo bloavezhioù fin al levr da lavaret eo dres ar prantad ma oa degouezhet R. Hemon en Iwerzhon. Hervez Pierrette Kermoal e talvezfe ar fed emañ an deizlevr-se en ur voest dir kement ha nec'hamant R. Hemon d'ar c'houlz-se e-keñver dazont hêrezh Gwalarn : ha kavet e vo gant unan bennak ? Ha kavet e vo lennerien da hêrezh Gwalarn ?\nMeneget ez eus tammoù eus Mari Vorgan en ur romant gant Goulc'han Kervella, Mari-Vorgan ar Glandour, a oa da vezañ embannet gant TES hag a zo bet nac'het gant ar Rektoriezh. E fin ar gont embannet eo bet gant Al Liamm en eil trimiziad 2016 (ISBN : 978-2-7368-0113-7).\nDiv droidigezh anezhañ a oa bet savet :\nan hini c'hallek (La Marie-Morgane an titl anezhi), kaset da benn gant Alan E. ar Berr, Goulven Pennaod ha Gwion Steven evit Gallimard ha deuet er-maez en dastumad Les Presses d'aujourdhui e miz Mezheven 1981,\nan hini gembraek - Morforwyn hec'h anv - gant ar yezhoniourez Rita Williams Morgan, bet embannet e miz Genver 1995.\n↑ Liorzh al Lennegezh, Aber, 2006, p. 13 peurgetket.\n↑ Pennad eus Ouest-France ar Gwener 5 a viz C'hwevrer 2016.\nAdtapet diwar « https://br.wikipedia.org/w/index.php?title=Mari_Vorgan&oldid=1990761 »\nKemmoù diwezhañ degaset d'ar bajenn-mañ d'an 4 Mae 2022, da 11:30.


Kaozeal:Dictionnaire français-breton (Martial Ménard) - Wikipedia\nKaozeal:Dictionnaire français-breton (Martial Ménard)\n Touellerezh ha diouiziegezh. M. Ménard, keginer a stummadur, a oar ar c'hemm etre "fars" ha "farz", gwelit e c'heriadur.--Trec'hlid mitonet (kaozeal) 7 Her 2015 da 16:13 (UTC)\n1 « Gerioù a vank »\n3 RE:Trelatiñ... Ur vezh !\n« Gerioù a vank »[kemmañ ar vammenn]\nNull nemet kard eo ar rannbennad-se, evit daou abeg da nebeutañ :\ngerioù a vank « kavet gant lennerien » : touellerezh penn-da-benn, daveenn ebet, arguzenn doull, ha kammster ouzhpenn (j'en vois qui sont pas là !) – demat, al labour skiantel ;\nevel-just e vank gerioù e forzh pe c'heriadur, zoken e Le grand Robert de la langue française gant e 80 000 ger, ar pezh a zo tremen 30 000 dreist DFBMM ; bev eo ar galleg hag ar brezhoneg, ur geriadur n'eo nemet un asked eus e vare.\nEmañ aozer ar pennad o klask distroadañ labour Martial Ménard tamm-ha-tamm, ha divezh e laka geriaoueg Hemon-Huon e-tal gwellañ geriadur galleg-brezhoneg a zo bet biskoazh abaoe hini R. Le Gléau !\nSeul ziveshoc'h c'hoazh a-c'houde obidoù Martial Ménard – ne oar ket ar "buruteller" ober gant ur geriadur gwirion : "obidoù" zo e DFBMM, evel-just, p. 933-a ; ur ger relijiel eo funérailles, unan lik eo obsèques... Ur vezh, pa lavaran ! -- 90.32.165.66 24 Gwe 2016 da 17:50 (UTC)\nTrelatiñ[kemmañ ar vammenn]\nNull nemet kard... : n'eo ket diaes gouzout piv a ra gant an droienn-se .\n... eo ar rannbennad-se, evit daou abeg da nebeutañ : gerioù a vank « kavet gant lennerien » : ma ne vankont ket ez eus fazi er pennad, n'eus nemet reizhañ neuze : re skuizhus?\n... touellerezh penn-da-benn, daveenn ebet, arguzenn doull, ha kammster ouzhpenn (j'en vois qui sont pas là !) – demat, al labour skiantel ; un droienn bersonel c'hoazh an "demat-se", ur seurt sinatur;\nevel-just e vank gerioù e forzh pe c'heriadur : amañ e vimp a-du da vihanañ, ha gant piv e vo difennet lavarout pere, ganit?\nzoken e Le grand Robert de la langue française gant e 80 000 ger, ar pezh a zo tremen 30 000 dreist DFBMM ; bev eo ar galleg hag ar brezhoneg, ur geriadur n'eo nemet un asked eus e vare : met piv a lar ar c'hontrol? lavaret teus uheloc'h e vo atav diglok pep geriadur, e ne vern pe yezh ...\nEmañ aozer ar pennad o klask distroadañ labour Martial Ménard tamm-ha-tamm: ali personel dizanv, pegen kalonek! Ha pa "vankfe " dek pe kant ger ennañ, ne welan ket penaos e c'hallfed distroadañ ur geriadur biken, dreist-holl unan mat, ret eo bezañ mat da stagañ evit kontañ drocherezh evel-se;\nha divezh e laka geriaoueg Hemon-Huon e-tal gwellañ geriadur galleg-brezhoneg a zo bet biskoazh abaoe hini R. Le Gléau ! : pep hini a laka al levrioù tal ouzh tal pe revr ouzh revr evel ma kar; amañ, en un holloueziadur ar pezh a gont eo an arguzennoù, gant tud a zo gouest da gaozeal, n'eo ket an diboellegezh ;\nSeul ziveshoc'h c'hoazh a-c'houde obidoù Martial Ménard – ne oar ket ar "buruteller" ober gant ur geriadur gwirion : "obidoù" zo e DFBMM, evel-just, p. 933-a ; ur ger relijiel eo funérailles, unan lik eo obsèques... Ur vezh, pa lavaran ! Trelaterezh rik : en un geriadur hag en un holloueziadur e kaver gerioù relijiel ivez. Goude-se, ar ger "buruteller" ne zere ket : ar burutellerezh, a zo arguzennerezh (ar pezh a glaskez-te ober marteze) evit prouiñ un dra bennak... N'eo ket eus se ez eus kaoz amañ: ur ger a vank, pe ne vank ket, netra ken ...\nGoule[kemmañ ar vammenn]\n"goule (an euzhvil), goul e brezhoneg (gouled el liester), a zo ellyll e kembraeg," Daveenn ebet roet.\nneb a glask a gav\nRE:Trelatiñ... Ur vezh ![kemmañ ar vammenn]\n« Null nemet kard... : n'eo ket diaes gouzout piv a ra gant an droienn-se . »\nMartial a rae, ha me ivez, ha kantadoù a vrezhonegerien... Piv on, neuze ? Tagadenn ad hominem e Wikipedia ? Ur vezh !\n« ... eo ar rannbennad-se, evit daou abeg da nebeutañ : gerioù a vank « kavet gant lennerien » : ma ne vankont ket ez eus fazi er pennad, n'eus nemet reizhañ neuze : re skuizhus? »\nForzh petra ! Diabeg eo ar rannbennad, evel a zo bet displeget, pa vank atav gerioù e forzh pe c'heriadur – « kavet gant lennerien » zo un arguzenn eus ar re doullañ, pa'z eo evel ma skrivjed "arallvediz zo bet gwelet gant Douariz"... Labour holloueziadurel eus ar c'hentañ, hervez da zezverkoù, sur a-walc'h.... Ur vezh ! Lakaat un implijer da zidalvez pa zeu da arguzenniñ enep labour nann-hollouziadurel e Wikipedia : ur vezh !\n« ... touellerezh penn-da-benn, daveenn ebet, arguzenn doull, ha kammster ouzhpenn (j'en vois qui sont pas là !) – demat, al labour skiantel ; un droienn bersonel c'hoazh an "demat-se", ur seurt sinatur; »\nsinadur, mar plij ganeoc'h, Aotrou Reizher DBFMM. Tagadenn ad hominem adarre, hep prouenn ebet evel-just. Petra zo da brouiñ, a-hend-all ? E vefen-me un den dic'houest a zeufe da rambreal gwech ha gwech all er Wiki brezhonek ? Met, paourkaezh den, te a vez atav o rambreal amañ ! Ur vezh !\n« evel-just e vank gerioù e forzh pe c'heriadur : amañ e vimp a-du da vihanañ, ha gant piv e vo difennet lavarout pere, ganit? »\nMet, pebezh goulenn ! Gant piv e vefe savet listenn an 30 000+ a c'herioù n'emaint ket e DBFMM ? Ganit ? Ha prest out da glokaat labour Martial, gant da c'heriaoueg He-Hu ? Ur vezh !\n« zoken e Le grand Robert de la langue française gant e 80 000 ger, ar pezh a zo tremen 30 000 dreist DFBMM ; bev eo ar galleg hag ar brezhoneg, ur geriadur n'eo nemet un asked eus e vare : met piv a lar ar c'hontrol? lavaret teus uheloc'h e vo atav diglok pep geriadur, e ne vern pe yezh ... »\n???!! Dres ar pezh a savez eneptañ, pa grogez da sevel listenn ar gerioù a vank e DFBMM !! Petra 'vank dit ?... Un empenn ?... Pebezh arguzenn ! Ur vezh !\n« Emañ aozer ar pennad o klask distroadañ labour Martial Ménard tamm-ha-tamm: ali personel dizanv, pegen kalonek! Ha pa "vankfe " dek pe kant ger ennañ, ne welan ket penaos e c'hallfed distroadañ ur geriadur biken, dreist-holl unan mat, ret eo bezañ mat da stagañ evit kontañ drocherezh evel-se; »\nEvel pa vije "Bianchi-Bihan" un anv ha n'eo ket un dec'hanvenn ! Ur vezh ! Ha pilpouserezh da heul : meur a wech er Wiki-mañ ez out savet enep gerioù a zeu diwar DFBMM, evel amañ, ha c'hoazh ur wech dre arguzennoù toull... Ur vezh !\n« ha divezh e laka geriaoueg Hemon-Huon e-tal gwellañ geriadur galleg-brezhoneg a zo bet biskoazh abaoe hini R. Le Gléau ! : pep hini a laka al levrioù tal ouzh tal pe revr ouzh revr evel ma kar; amañ, en un holloueziadur ar pezh a gont eo an arguzennoù, gant tud a zo gouest da gaozeal, n'eo ket an diboellegezh ; »\nNe c'haller ket, pa vezer onest, lakaat ur c'heriaoueg evel hini Hemon-Huon e-tal ur geriadur evel DBFMM, anat da gement den skiant-vat ennañ. Komz eus arguzennoù en degouezh-se : ur vezh ! Hag un trede tagadenn ad hominem : ur vezh !\n« Seul ziveshoc'h c'hoazh a-c'houde obidoù Martial Ménard – ne oar ket ar "buruteller" ober gant ur geriadur gwirion : "obidoù" zo e DFBMM, evel-just, p. 933-a ; ur ger relijiel eo funérailles, unan lik eo obsèques... Ur vezh, pa lavaran ! Trelaterezh rik : en un geriadur hag en un holloueziadur e kaver gerioù relijiel ivez. Goude-se, ar ger "buruteller" ne zere ket : ar burutellerezh, a zo arguzennerezh (ar pezh a glaskez-te ober marteze) evit prouiñ un dra bennak... N'eo ket eus se ez eus kaoz amañ: ur ger a vank, pe ne vank ket, netra ken ... »\nAc'ha ! Met ur fazi bras, pa venner komz eus gerioù, eo droukveskañ ar ster relijiel hag ar ster lik, evel-just ; Martial en devoa gouezet diforc'hañ etre an daou, pa n'eus ger brezhonek ebet testeniekaet evit funérailles ez-resis... Kentelioù post-mortem ac'h eus da gaout digantañ, 'm eus aon... met kendalc'h 'ta da c'hoari da damm kelenner c'hwezhet, me ne vin ket touellet ganit pa ne gomprenez mann ebet, anat din : n'eus ket da sevel listenn ar gerioù a vank en ur geriadur, pa ouzer petra zo eus ur geriadur ! P'emaout ganti, ha klasket ec'h eus sevel ar gerioù a vank e Hemon-Huon, just evit ar fun, e-tal DFBMM ? Plijadur az po o kleuziañ da erv a-dreuz ! Ha c'hoazh un tagadenn ad hominem diganit, paour kaezh... Ur vezh eo da dro-spered ha da emzalc'h !\nA-boan ur sizhunvezh er Wikipedia brezhonek, pa oan bet aliet e Lanrelaz gant unan eus kengañvidi obidoù Martial da vont d'ober ur sell, ha gwiriekaet brud fall ar Wiki-mañ : ur bern fedoù diwir, brezhoneg laosk, Bianchi-Bihan o ren, o skrivañ forzh petra hag o tagañ kement den a gred kavout abeg en e zegasadennoù niverus met dister... Ur vezh !\nSell, gwrac'h vat zo ac'hanon : kinnig a ran dit diverkañ da vrud fall da vat ha da viken dre gemmañ da zerc'hanvenn e Kelkonar Lotordur ; liv ar Vikinged zo warnañ, peogwir ez out ur preizher tagus. Hag a-du emaon da zigeriñ ur gont just evit sevel da bajenn dit-te a vo gwelloc'h eget forzh pe bajenn all, evel-just : gwelet em eus da bajenn, gant he fougaserezh truezus... Ur vezh !\n... Hag amañ a-uc'h : « neb a glask a gav » da respont d'ur goulenn evit daveoù... Kenavo ar vezh all ! -- 90.32.165.66 24 Gwe 2016 da 20:30 (UTC)\nAtav ar memes tagadennoù personel ganit abaoe bloavezhioù ... ne lennez ket ar pezh zo skrivet, ne gomprenez nemet pezh a garez, distummañ a rez gerioù ar re all... Er gasoni ar yec'hed?\nHEUGUS ! AR VEZH WARNOC'H HO-TAOU ! N'HO PEUS KET DOUJAÑS OUZH KOUN MARTIAL MÉNARD ?????!!!!! PAOUEZIT, MAR PLIJ GANEOC'H !--Prieladkozh (kaozeal) 25 Gwe 2016 da 09:36 (UTC)\nLevr[kemmañ ar vammenn]\nSetu ur pennad zo kroget da sevel pell zo, diwar-benn ul levr, evel meur a bennad all er wikipedia. Tud zo a glask komz eus al levr, hag eus gerioù : ar re a zo el levr, hag ar re n'emaint ket. Evel er pennadoù all diwar-benn geriadurioù : Geriadur_ar_Gonideg da skouer. Tud all zo o klask kaozeal eus traoù all, en ur guzhat piv int, hag o lakaat o c'hasoni dreist pep tra. Doujañs zo dleet d'an holl dud, ha pep den a c'hall lenn pep skrid ha gwelout petra zo ennañ. Bianchi-Bihan (kaozeal) 25 Gwe 2016 da 12:37 (UTC)\nN'eo ket ar wech kentañ ma vo pedet an itron Laoskentez da verennañ ouzh taol an itron Kasoni...--Prieladkozh (kaozeal) 25 Gwe 2016 da 13:19 (UTC)\nAdtapet diwar « https://br.wikipedia.org/w/index.php?title=Kaozeal:Dictionnaire_français-breton_(Martial_Ménard)&oldid=1720040 »\nKemmoù diwezhañ degaset d'ar bajenn-mañ d'an 25 Gwe 2016, da 13:19.


John Isner a zo ganet d'ar 26 a viz Ebrel 1985 e Greensboro, er Stadoù-Unanet. Ur c'hoarier tennis a-vicher eo abaoe 2007. Gounezet en deus 12 titl en ATP ha kollet 12 gourfenn gant tri er Masters 1000 : en Indian Wells e 2012 ez a war goll a-enep da Roger Federer, e Cincinnati en 2013 e koll ar wech-mañ a-enep da Rafael Nadal hag evit echuiñ en Pariz evit tournamant Bercy e koll a-enep d'ar skosad Andy Murray. Gounezet en deus e Masters 1000 kentañ en Indian Wells e 2018.\nEn un tournamant Shelem bras, an disoc'h gwellañ en defe graet a oa en 2011 e-pad an US Open e kollas John Isner, er c'hard gourfenn, a-enep da Andy Murray.\nLesanvet Ivo Karlović evit e servij hag a zo e du kreñv brasañ. Unan eus ar c'hoarierien a-vicher brasañ eo (2,08 m ha 108 kg).\nE miz Ebrel 2018, ez eo lavaret gant an ATP ez eo an eil servijer gwellañ a zo bet a-viskoazh, gant 68,8% a servijoù kentañ deuet a-benn, 80% a boentoù gounezet war ar volotenn gentañ, muioc'h eget 90% a c'hoarioù da servijiñ gounezet hag 17,5 aces a-geidenn dre vatch.\nAr servij gant ar muiañ a dizh en defe graet a oa e 253 km/h (trede servij buanañ a-viskoazh).\nEn doubl eo deuet a-benn da gaout 5 titl gant daou Masters 1000, e Roma en 2011 hag e Shanghai en 2016.\nE-pad tournamant Wimbledon 2010 en doa gounezet ar match hirañ en istor an tennis a-enep ar Gall Nicolas Mahut.\nGourdonet eo bet gant Justin Gimelstob etre 2014 ha 2016.\n↑ (fr)Jean-Julien Ezvan, « John Isner, les vendanges tardives du géant américain », Le Figaro, 2 Ebrel 2018.\nAdtapet diwar « https://br.wikipedia.org/w/index.php?title=John_Isner&oldid=1790865 »\nKemmoù diwezhañ degaset d'ar bajenn-mañ d'an 25 Ebr 2018, da 10:43.


1983 betek 2001\nChuck Schuldiner †\nGwelet al listenn izeloc'h\nDeath a oa ur strollad Amerikan Death metal stummet e 1983. Stummer ar strollad, Chuck Schudiner, a zo gwelet evel pioner an death metal hag ar grindcore. Pa 'z eo marv Schuldiner gant krign-bev an empenn e 2001 eo bet paouezet gant ar strollad..\nDeath a zo gwellet evel unan eus ar strolladoù gant ar muiañ a levezon war an death metal. Albom kentañ ar strollad, Scream Bloody Gore, a zo bet diskrivet evel "pimpatrom kentañ an death metal" hag an "enroladenn kentañ death metal gwirion". Ur buhezskridour eus ar sonerezh en deus skriveet diwar-benn Schuldiner en ur lavarout e oa "Tad an Death Metal"\nKoulskoude, Schuldiner en deus dislavaret kement-mañ en ur ziskleriañ, e-pad un atersadenn gant Metal-Rules.com, "Ne gredan ket e dlefen lakaat war va chouk an holl traoù diwar-benn an death metal. N'on nemetken un den 'barzh ur strollad, ha krediñ a ran ez eo Death ur strollad metal."\nStad an traoù e 2008 a oa 2 milion a albomoù gwerzhet er bed a-bezh, gant 500 000 eilad gwerzhet e miz Kerzu 2009, er Stadoù-Unanet nemetken, ar pezh en deus lakaet anezho e penn ar gwerzhioù evit ar pezh a-denn ouzh an death metal.\n1.1 Izili e fin ar strollad\n1.2 Izili bet\n1.2.2 Sonerien gutar boud\n2.3 Albomoù Live\n2.4 Albomoù strollañ\nIzili e fin ar strolladAozañ\nChuck Schuldiner – kan, gitar (1983–2001)\nShannon Hamm – gitar (1996–2001)\nScott Clendenin – gitar boud (1996–2001)\nRichard Christy – taboulinoù (1996–2001)\nJohn Hand (1987; n'eo ket bet morse diskleriet er strollad, war un albom pe ur love kennebeut, met lakaet eo e anv evit Scream Bloody Gore.)\nRalph Santolla (1993; n'en deus morse enrollet evit ar strollad met gwelet e vez anezhañ war ar c'hlip "The Philosopher")\nSonerien gutar boudAozañ\nSteve DiGiorgio (1986, 1991, 1993, 1995 (demo Symbolic nemetken)\nKam Lee (1983–1985; kan ivez)\nRichard Christy(1997 - The End)\nDeath by Metal (demo dindan an anv Mantas, 1984)\n↑ 3,0 ha3,1 Allmusic.com Death Biography\n↑ Renda, P. Chuck Schuldiner: The pain of a genius, Metal Rules, (accessed August 5, 2008)\n↑ Emptywords.org Death biography\nAdtapet diwar « https://br.wikipedia.org/w/index.php?title=Death&oldid=1496028 »\nDernière modification le 5 Ebr 2013, à 14:13\nKemmoù diwezhañ degaset d'ar bajenn-mañ d'an 5 Ebr 2013, da 14:13.


Æthelbert II Kent - Wikipedia\nÆthelbert II Kent\nÆthelbert II Kent (725 - 762) a voe roue Kent er VIIIvet kantved asambles gant e vreudeur Eadberht I Kent ha Ælfric Kent. Hiroc'h egeto en-doa bevet Æthelbert II war a seblant ha asambles gant e niz Eardwulf Kent diwezhatoc'h. E 762 e vefe marvet hervez ar C'hronik Angl-ha-Saoz. E vab e vefe Eadberht II.\nUr c'harta a reas e 724, kent ma voe-env aet da roue. E fin e ren e voe sujet da Vercia met e ditl roueel a viras koulskoude.\nAdtapet diwar « https://br.wikipedia.org/w/index.php?title=Æthelbert_II_Kent&oldid=1477958 »\nKemmoù diwezhañ degaset d'ar bajenn-mañ d'an 4 Ebr 2013, da 21:19.


Jean Jan - Wikipedia\nJean Jan, ganet d'ar 15 a viz Mezheven 1772 e Baod ha marv d'ar 24 a viz à Melrand, a oa e penn chouanted Melrant da gourz an Dispac'h gall. Letanant Georges Cadoudal e oa.\nTresadenn gant Yves Daniel\nGanedigezh 15 a viz Mezheven 1772\nMarv 24 a viz Mezheven 1798\nGourc'hemenn Lejion Melrand\nJean Jan a oa ganet e kêriadenn Jugon, e kumun Baod, d'ar 15 a viz Mezheven 1772. Desavet e oa bet e skolaj Gwened (daet hiriv da vout skolaj Jules Simon) da 13 vlez.\nDiagon a oa pa grogas an Dipac'h. Distroiñ a raas da Vaod evit sevel ur bagad chouanted a dolpe 8 kumun. Bras e oa e-keñver tud e vare (1,79 m), Jean Jan a oa kistin-sklaer e vlev, glas a zaoulagad ha togn e fri. Kreñv e oa, speredek ha bliv ha youlek-bras e kement tra a gase da benn.\nPa oa Letanant Jorj Kadoudal, e oa bet lodek e dilestradeg Kiberen e 1795. Koronal a oa a-benn eno. Beviñ a rae Jean Jan ha Claude Lorcy, lezanvet "an hani didrec'h" e kabanennoù etre Kerlev ha Koad-Sulan, en ur park anvet Denigenn.\nUr bagad "soudarded glas" a Bondi, 22 greunader hag ur jandarm ennañ a yaas da Velrant d'ar 24 a viz Mezheven 1798. An aotrou Duparc, person Melrant, ha kuzhet e kêr Norgle a esaeas lâret dezhe, sikouret e voe get Fanchon ar Saoz hag a oa daet d'an oferenn e chapel Sant Laorañs. Re ziwezhat e oa siwazh. Fañchon ar Saoz danvez pried Jean Jan genidik a g-Kerlev a oa bloñset kreñv en he morzhed dehoù. Lazhet e voe Jean Jan hag e gamarad en emgann taer goude-se.\nKaset e voe korf Jean Jan da Bondi ha diskouezet a-skourr doc'h mur an ospital e-pad tri deiz. Douaret eo bet en ur lec'h kuzh e Pondi. Lorcy a voe douaret e chapel Sant Turiav e Bartelame.\nFañchon ar Saoz a chomas kamm he buhez-pad. Beviñ a raas betek 88 vlez ha mervel a raas e Kerlev Melrant.\nDoc'h ar pezh a seblant n'en dehe ket bet a vugale, marse en arbenn ma faote dezhañ glouestriñ e vuhez da Zoue.\nSetu ur werz kompozet en enor da Jean Jan hag embannet àr lec'hiad Dastum, serret get Loeiz ar Bras er blezioù 1960.\nDa houil Iehann dé aveid dé\nHa jandarmed Baod ar valé\nTi la rou la lir lir\nTi la la ti la rou lan lir, Ti la rou lan la\nHa ré Pondi e oé eùe,\n‘Paréz Melrand kosté Kerlé.\n"Bonjour doh hui groagé Melrand,\nNe huès chet guélet er chouan ?"\n"Chetu en eih dé treméned\nN’ès chet guéled chouan erbet."\n"Geù e laret, groagé Melrand,\nKèr déh hui poé gi hoah guéled."\nFanchon er Saoz ‘dès achaped\nDe avertiss er chouaned :\n"Paotred, achapet mar karet,\nKèr ariù er soudarded."\nMarù é Jean Jan ha Lavinci,\nHa veint ket kaset da Bondi.\nE mant duhont ér bounaleù\nGoèd édandé a bouladeù.\nLavinci ‘gost ma oé ur braù,\n‘Zo intèred é Sant Derhiaù.\nChervij e hrei é relègeù\nDe frotein er chapelèteù.\nAdtapet diwar « https://br.wikipedia.org/w/index.php?title=Jean_Jan&oldid=1962637 »\nKemm diwezhañ d'an 17 C'hwe 2022 da 07:59\nKemmoù diwezhañ degaset d'ar bajenn-mañ d'an 17 C'hwe 2022, da 07:59.


Ebel Elektrik - Wikipedia\nUn triad blues-rock psikedelek ha brezhonek eo Ebel Elektrik. Krouet eo bet e miz Kerzu 2016 gant Florian Ebel, kaner ha gitarour, Basile Tuauden a son ar gitar boud ha Germain Velut a son an taboulinoù. Awenet eo ar strollad gant sonerezh ar bloavezhioù 1960-1970, gant sonerion pe strolladoù evel Rory Gallagher, Wishbone Ash, Led Zeppelin, Pink Floyd pe Soft Machine da skouer.\nAet eo an eil plas gante er SUNS Europa (doare Eurovision ar yezhoù minorel) e Bro Italia e miz Kerzu 2017 m'o doa sonet evit Breizh hag evit ar brezhoneg.\nFlorian Ebel ar c'haner a oa krog da zeskiñ brezhoneg pa oa 20 vloaz. En deiz a hiziv ez eo e Master II war ar Brezhoneg e skol-veur Roazhon II. Ar strollad Ebel Elektrik a zo bet krouet e dibenn ar bloavezh 2016, gant ar soñj diskouez ne gav ar brezhoneg skoilh ebet er sonerezh a-vremañ, er blues-rock pergen.\nFlorian, eus an Oriant, gitar ha kan\nGermain, eus Roazhon, taboulinoù\nBasile, eus Sant-Brieg, gitar boud\nFacebook ofisiel Ebel Elektrik\nAdtapet diwar « https://br.wikipedia.org/w/index.php?title=Ebel_Elektrik&oldid=1856382 »


Rhapsody of Fire - Wikipedia\nMont d’ar merdeerezh Mont d’ar c’hlask\nPower metal sinfonek\n1994 - Hiriv an deiz\nMagic Circle Music\nRoberto De Micheli\nIzili bet er strollad\nRhapsody of Fire 2010\nRhapsody of Fire a zo ur strollad sonerezh italian metal sinfonek(symphonic metal) / power epic metal (Ar strollad a lâr int krouerien an Hollywood Metal). A-raok kemer an anv Rhapsody ha goude, Rhapsody of Fire e 2006, ar strollad a oa anvet Thundercross. Sonerezh ar strollad en em ziforc'h dre un implij a sonioù meurzanevellek gant tonioù "brezeler" ha tonioù all siouloc'h.\nTestennoù ar 5 albom kentañ a gont un istor nemetken, ur raktres a za pelloc'h eget hini an albom-meizad. Tud 'zo a blijo dezho ar saga hag a heulio ar strollad evit e sonioù; tud all a damallo ar strollad da vont re bell er stumm meurzanevellek, ha da goll e efedusted.\nWar an tri albom kentañ, an darn vrasañ eus an tonioù a zo war ur frammm melodic metal o lakaat da soñjal e Helloween pe en Yngwie Malmsteen, gant lodennoù sinfonek gant lodennoù bras gant binviji sonerezh nemetken. An hollad a zo leun a youl, laouen ha dedennus. Stil ar strollad a cheñchas gant ar CD Rain of a thousand Flames gant ur son teñvaloc'h. Tostoc'h eo ouzh son un ton film, echuet gant Symphony Of Enchanted Lands II - The Dark Secret, lec'h ma, gant o feadra ha gant mouezh Christopher Lee, o deus un albom awenet hag a bep seurt.\n2 Kompozadur ar strollad\n4 Liammoù diavez\nIstor[kemmañ | kemmañ ar vammenn]\nE 1993, Luca Turili a zivizas krouiñ ur strollad metal sinfonek. Ar re gentañ o tont a voe Alex Staropoli ha Daniele Carbonera. An tri den-se a savas ur strollad anvet "Thundercross". Evit bezañ ar strollad a hiriv, Rhapsody of Fire o deus cheñchet kaner, soner gitar-boud meur a wech. War a seblant, ur c'haner mat o deus kavet gant Fabio Lione. Ur bloaz goude an taol-lañs, ober a reont o c'hentañ kinnig, Lands Of Immortals, gant komzoù graet gant Cristiano Adacher.\nUr pennadig goude, ar strollad a resevas ur gemmenadenn gant Limb Music Products & Publishing. Divizout a rejont asantiñ ha kregiñ a rejont da vont war-raok gant o sonerezh. Gant materi gwelloc'h, kregiñ a rejont da enrollañ Eternal Glory, a zav Rhapsody ha kroget e vez da gomz diouto er gazetennoù. Ur pennadig goude e grouadur, daou izili a zeas kuit eus ar strollad, ar c'haner Christiano, hag ar soner gitar-boud, Andrea. Bremañ, ar peurrest eus ar strollad, Alex, Daniele ha Luca a rankas ober penn d'ur gudenn. Fabio Lione a oa an diskoulm. Kanañ a rae Labyrinth, anavezet e oa evit donder ha kreñvder e vouezh. Gant ar pevar ezel-se, Rhapsody a grogas da enrollañ penn-kentañ un albom, Legendary Tales e ditl. Hemañ zo bet enrollet e Alamagn gant ar produer Sascha Paeth en deus ivez sikouret Rhapsody evit ar sonioù boud. E miz Here 1998, Rhapsody a grouas Symphony Of The Enchanted Lands, an eil albom. Gallout a reer klevout ha gwelet evit ar wech kentañ ar soner gitar-boud nevez : Alessandro Lotta.\nE 1999, Rhapsody a reas evit ar wech kentañ un droiad ha dont a reas en-dro evit enrollañ ar single Holy Thunderforce ha Dawn of Victory, un albom deuet er-maez e fin an diskar-amzer. E miz Meurzh 2002, ar pevare albom, anvet Power of the Dragonflame e ditl, a zeuas er-maez er bed a-bezh. Rhapsody a zeas d'ober un droiad : « Tour of the Dragonflames 2002 ». Evit ar sonadegoù-se, ar strollad a zegemeasr ur soner gitar-boud : Patrice Guers, hag un eil gitarour : Dominique Leurquin.\nE 2004 e zeas er-maez ar best of "Tales From The Emerald Sword Saga". Ar best of-mañ a zeuas er-maez d'ar mare ma kuitaas ar strollad LMP, hep e ali. Sinañ a reont e SPV, Magic Circle Music o verañ ar strollad. D'ar 27 a viz Gwengolo 2004 e teuas er-maez 5vet Albom Rhapsody : "Symphony Of Enchanted Lands vol II - The Dark Secret". He mañ eo sur a-walc'h an albom kerañ abaoe krouidigezh ar strollad abalamour d'an elfennoù implijet : ul laz-seniñ tchek, ul laz-kanañ gant 50 den hag an danevelladur graet gant an aktour gant ur vouezh voud : Christopher Lee. E miz Mae 2005, Rhapsody a embannas ur single gant Christopher Lee. Ar ganaouenn "The Magic Of The Wizard's Dream", tennet eus an albom diwezhañ, a zo adkemeret e duo gant Fabio Lione, e 4 yezh disheñvel.\nE miz Even 2006 e teuas Rhapsody da vezañ Rhapsody of Fire abalamour d'ur c'h/Copyright lakaet war o anv hag embann a rejont war un dro un albom nevez deuet er-maez d'ar 25 a viz Gwengolo anvet : "Triumph or Agony".\nE fin 2007, kudennoù lezenn nevez a zeuas da hegasiñ ar strollad. Pa oant prest d'ober un droiad e Amerika ar Su, an holl zeiziadoù a voe bet nullet, abalamour d'un disemglev etre Rhapsody of Fire hag e di-embann, MCM (Magic Circle Music).\nD'an 18 a viz Du 2009, diskleriet e voe en doa ar strollad sinet gant Nuclera Blast Records evit o albom nevez "The Frozen Tears of Angels" hag a vo embannet d'ar 5 a viz Meurzh 2010. Produet eo bet gant Luca Turili hag Alex Staropoli ha mesket gant o mignon Sascha Paeth er Gate Studio e Wolfsburg. An albom a vo embannet gant ur stumm spesius digipack (kentañ embannadur) gant div ganaouenn ouzhpenn hag ul levrig 32 bajenn, kement hag ur voest hag ur bladenn vinil.\nKompozadur ar strollad[kemmañ | kemmañ ar vammenn]\nFabio Lione Alex Staropoli Alex Holzwarth Tom Hess Oliver Holzwarth Roberto De Micheli\nDominique Leurquin (Gitar)\nManuel Staropoli (Fleüt)\nRobert Hunecke-Rizzo (Batri)\nKaner evit Rhapsody dindan an anv Thunderforce , kemer a ra perzh e enrolladennoù Dawn Of Victory, Rain Of A Thousand Flames ha Power Of The Dragonflame, da-heul e vefe aet kuit Daniele Carbonera hag evit eilañ Alex Holzwarth}}.\nChristopher Lee : Evit an albom Symphony Of Enchanted Lands II - The Dark Secret, Rhapsody of Fire en deus bet c'hoant evel konter ur gwaz gant ur vouezh boud. En albomoù tremenet, mouezh ar c'honter, Sir Jay Lanford,ne oa "ket mat", peogwir oa re uhel.\nCristiano Adacher Andrea Furlan Alessandro Lotta Daniele Carbonera Luca Turilli Patrice Guers\nAlbomoù[kemmañ | kemmañ ar vammenn]\n1994 : Land of Immortals (Kasedig) :\n1995 : Eternal Glory (Kasedig) :\n1997 : Legendary Tales :\n1998 : Emerald Sword (Single) :\n1998 : Symphony of Enchanted Lands :\n2000 : Holy Thunderforce (Single) :\n2000 : Dawn of Victory :\n2001 : Rain of a Thousand Flames (Mini EP) :\n2002 : Power of the Dragonflame :\n2004 : The Dark Secret (Mini EP) :\n2004 : Tales from the Emerald Sword Saga (Best Of) :\n2004 : Symphony Of Enchanted Lands II - The Dark Secret :\n2005 : The Magic of the Wizard's Dream (Single) :\n2006 : Live to Canada 2005 (Live) :\n2006 : Triumph or Agony :\n2007 : Visions from the Enchanted Lands (Doubl DVD Live)\n2010 : The Frozen Tears of Angel'\nLiammoù diavez[kemmañ | kemmañ ar vammenn]\nLec'hienn ofisiel gall\nAdtapet diwar « https://br.wikipedia.org/w/index.php?title=Rhapsody_of_Fire&oldid=1948357 »\nStrolladoù sonerezh metal simfonek\nStrolladoù sonerezh Power Metal\nKemmoù diwezhañ degaset d'ar bajenn-mañ d'an 14 C'hwe 2022, da 08:17.